title: Συσταση του Συμβουλιου της 16ης Νοεμβρίου 2021 σχετικά με την αλληλουχία της εκπλήρωσης των δεσμευτικότερων υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) και τον καθορισμό πλέον συγκεκριμένων στόχων, και για την κατάργηση της σύστασης της 15ης Οκτωβρίου 2018 2021/C 464/01

text:
               17.11.2021

               EL

               Επίσημη Εφημερίδα της Ευρωπαϊκής Ένωσης

               C 464/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 16ης Νοεμβρίου 2021
      σχετικά με την αλληλουχία της εκπλήρωσης των δεσμευτικότερων υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) και τον καθορισμό πλέον συγκεκριμένων στόχων, και για την κατάργηση της σύστασης της 15ης Οκτωβρίου 2018
      (2021/C 464/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 46 παράγραφος 6,
      Έχοντας υπόψη το πρωτόκολλο αριθ. 10 σχετικά με τη μόνιμη διαρθρωμένη συνεργασία η οποία θεσπίζεται με το άρθρο 42 της Συνθήκης για την Ευρωπαϊκή Ένωση, το οποίο επισυνάπτεται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την απόφαση (ΚΕΠΠΑ) 2017/2315 του Συμβουλίου, της 11ης Δεκεμβρίου 2017, για τη θεσμοθέτηση μόνιμης διαρθρωμένης συνεργασίας (PESCO) και την κατάρτιση του καταλόγου των συμμετεχόντων κρατών μελών (1),
      Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
      Εκτιμώντας τα ακόλουθα:

                  (1)

                  Σύμφωνα με το άρθρο 4 παράγραφος 2 στοιχείο β) της απόφασης (ΚΕΠΠΑ) 2017/2315, το Συμβούλιο οφείλει να εκδώσει αποφάσεις και συστάσεις που να ορίζουν την αλληλουχία της εκπλήρωσης των δεσμευτικότερων υποχρεώσεων που παρατίθενται στο παράρτημα της εν λόγω απόφασης κατά τη διάρκεια των δύο διαδοχικών αρχικών φάσεων (έτη 2018-2020 και 2021-2025) και να καθορίζουν, κατά την έναρξη κάθε φάσης, τους πλέον συγκεκριμένους στόχους για την εκπλήρωση των δεσμευτικότερων υποχρεώσεων.

                  (2)

                  Στις 15 Οκτωβρίου 2018 το Συμβούλιο εξέδωσε σύσταση («σύσταση της 15ης Οκτωβρίου 2018») σχετικά με την αλληλουχία της εκπλήρωσης των δεσμευτικότερων υποχρεώσεων που έχουν αναληφθεί στο πλαίσιο της PESCO και τον καθορισμό πλέον συγκεκριμένων στόχων (2) για τις φάσεις 2018-2020 και 2021-2025.
                  Σύμφωνα με τις παραγράφους 4 και 27 της σύστασης της 15ης Οκτωβρίου 2018, το Συμβούλιο θα πρέπει να εγκρίνει ένα δεύτερο σύνολο πλέον συγκεκριμένων στόχων για τη φάση 2021-2025. Όπως ορίζεται στα συμπεράσματα του Συμβουλίου της 20ής Νοεμβρίου 2020 σχετικά με τη στρατηγική επισκόπηση της PESCO (PSR) 2020, το Συμβούλιο θα πρέπει να επανεξετάσει την εν λόγω σύσταση κατά την έναρξη της επόμενης φάσης το 2021 με σκοπό τον καθορισμό των στόχων και των συγκεκριμένων επιδιωκόμενων αποτελεσμάτων για την επόμενη φάση της PESCO 2021-2025 σύμφωνα με την PSR.

                  (3)

                  Με βάση τα συμπεράσματα της 20ής Νοεμβρίου 2020, τα πορίσματα και οι συστάσεις της συντονισμένης ετήσιας επανεξέτασης στον τομέα της άμυνας (CARD) θα πρέπει να χρησιμοποιηθούν για την ενημέρωση των στόχων και των συγκεκριμένων επιδιωκόμενων αποτελεσμάτων για την επόμενη φάση της PESCO (2021-2025).

                  (4)

                  Σύμφωνα με την απόφαση (ΚΕΠΠΑ) 2020/1639 του Συμβουλίου (3), ένα τρίτο κράτος μπορεί κατ’ εξαίρεση να κληθεί να συμμετάσχει σε έργο PESCO και να παράσχει με τον τρόπο αυτόν ουσιαστική προστιθέμενη αξία στο έργο και να συμβάλει στην ενίσχυση της PESCO και της Κοινής Πολιτικής Ασφάλειας και Άμυνας (ΚΠΑΑ) και στην εκπλήρωση δεσμευτικότερων υποχρεώσεων.

                  (5)

                  Το Συμβούλιο θα πρέπει, συνεπώς, να εκδώσει άλλη σύσταση και να καταργήσει τη σύσταση της 15ης Οκτωβρίου 2018,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      I.   Στοχοσ και πεδιο εφαρμογησ

                  1.

                  Με βάση τα συμπεράσματα του Συμβουλίου της 20ής Νοεμβρίου 2020 σχετικά με την PSR, ο γενικός στόχος για τη δεύτερη αρχική φάση έως το 2025 θα είναι η εκπλήρωση των δεσμευτικότερων υποχρεώσεων που ανέλαβαν αμοιβαία τα συμμετέχοντα κράτη μέλη, μεταξύ άλλων με την επιδίωξη συνεκτικού συνόλου δυνάμεων πλήρους φάσματος, σύμφωνα με τη γνωστοποίηση σχετικά με την PESCO (4), που συμβάλλει στην εκπλήρωση του επιπέδου φιλοδοξίας της ΕΕ. Ένα τέτοιο συνεκτικό σύνολο δυνάμεων πλήρους φάσματος θα πρέπει να εκπονηθεί περαιτέρω από τα κράτη μέλη στο πλαίσιο του στρατηγικού προσανατολισμού (5).

                  2.

                  Στόχος της παρούσας σύστασης είναι να εξασφαλιστεί κοινή προσέγγιση και να δοθεί η δυνατότητα στα συμμετέχοντα κράτη μέλη να εκπληρώσουν τις δεσμευτικότερες υποχρεώσεις που ορίζονται στο παράρτημα της απόφασης (ΚΕΠΠΑ) 2017/2315. Σκοπός είναι επίσης να διευκολυνθεί η ετήσια διαδικασία αξιολόγησης που ορίζεται στο άρθρο 6 της εν λόγω απόφασης, βάσει πλήρους συνόλου σχετικών δεδομένων, συμπεριλαμβανομένων χαρτών πορείας. Προκειμένου να βοηθηθούν τα συμμετέχοντα κράτη μέλη κατά τον σχεδιασμό της εκπλήρωσης των δεσμευτικότερων υποχρεώσεων και να διευκολυνθεί η αξιολόγηση της προόδου της PESCO στην έκθεση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος»), η παρούσα σύσταση περιλαμβάνει ενδιάμεσους στόχους, ορόσημα, με σχετικούς δείκτες προόδου, μεταξύ άλλων για επιχειρησιακές δεσμεύσεις, ώστε να εξασφαλίζεται δίκαιη συνεισφορά στην αντίστοιχη συγκρότηση δυνάμεων για αποστολές και επιχειρήσεις ΚΠΑΑ, στο πλαίσιο των μέσων και των δυνατοτήτων των κρατών μελών. Τα εν λόγω δεδομένα θα πρέπει να παρέχονται ετησίως από τα συμμετέχοντα κράτη μέλη στα εθνικά σχέδια εφαρμογής (ΕΣΕ) τους, που επανεξετάζονται και επικαιροποιούνται, κατά περίπτωση, σύμφωνα με το άρθρο 3 παράγραφος 2 της εν λόγω απόφασης. Οι κανόνες ασφαλείας που καθορίζονται στην απόφαση 2013/488/ΕΕ του Συμβουλίου (6) θα πρέπει να εφαρμόζονται επίσης στα ΕΣΕ και σε άλλα σχετικά έγγραφα που βασίζονται στις πληροφορίες οι οποίες περιέχονται σε αυτά. Τα συμμετέχοντα κράτη μέλη θα πρέπει, με την υποστήριξη της γραμματείας της PESCO, να διασφαλίσουν τη διαφάνεια μεταξύ όλων των συμμετεχόντων κρατών μελών και να αναπτύξουν περαιτέρω τη συνοχή και τη συνέπεια σε σχέση με τις πληροφορίες που απαιτούνται και παρέχονται στο πλαίσιο της PESCO και άλλων πρωτοβουλιών που αφορούν την άμυνα, συμπεριλαμβανομένης της CARD. Η συνοχή μεταξύ των διαφόρων πρωτοβουλιών που αφορούν την άμυνα θα πρέπει να αναπτυχθεί και να ενισχυθεί περαιτέρω, μεταξύ άλλων όσον αφορά την υποβολή εκθέσεων από τα κράτη μέλη, προκειμένου να μειωθεί ο διοικητικός φόρτος και να βελτιωθεί η ποιότητα των ΕΣΕ. Οι εν λόγω εργασίες θα πρέπει να λαμβάνουν υπόψη τα διδάγματα του τέλους της πρώτης αρχικής φάσης της PESCO (2018-2020), ειδικότερα μέσω της σχετικής διαδικασίας στρατηγικής επισκόπησης.

                  3.

                  Σύμφωνα με τις υποχρεώσεις που περιέχονται στο παράρτημα της απόφασης (ΚΕΠΠΑ) 2017/2315 και χωρίς να τις τροποποιεί ή να εισάγει νέες υποχρεώσεις, η παρούσα σύσταση παρέχει καθοδήγηση όσον αφορά την αλληλουχία της εκπλήρωσης των εν λόγω υποχρεώσεων για τη φάση 2021-2025 και καθορίζει πλέον συγκεκριμένους στόχους για κάθε υποχρέωση, τονίζοντας παράλληλα ότι τα συμμετέχοντα κράτη μέλη θα πρέπει να υλοποιήσουν τις εν λόγω υποχρεώσεις το συντομότερο δυνατό, ιδίως εκείνες που έπρεπε να υλοποιηθούν έως το 2020.

                  4.

                  Οι πλέον συγκεκριμένοι στόχοι που αναφέρονται στο τμήμα ΙΙ, οι οποίοι περιλαμβάνουν επίσης δείκτες προόδου, θα παρέχουν, όπου συντρέχει περίπτωση, για συγκεκριμένες υποχρεώσεις, τη δυνατότητα στα συμμετέχοντα κράτη μέλη να σχεδιάζουν την εκπλήρωση των δεσμευτικότερων υποχρεώσεων κατά τρόπο δομημένο και διαφανή και να παρέχουν λεπτομερείς και αξιολογήσιμες πληροφορίες σχετικά με την πρόοδο που επιτυγχάνεται όσον αφορά την εκπλήρωση κάθε υποχρέωσης στο πλαίσιο των ΕΣΕ τους. Θα πρέπει να πραγματοποιούνται τακτικές επαφές μεταξύ των συμμετεχόντων κρατών μελών στα αρμόδια προπαρασκευαστικά όργανα του Συμβουλίου, όπως αναφέρεται στην PSR, ιδίως όσον αφορά τους τομείς στους οποίους πρέπει να διατηρηθούν ή να ενισχυθούν οι προσπάθειες.

                  5.

                  Στόχος είναι να προσαρμοστούν οι υφιστάμενοι πλέον συγκεκριμένοι στόχοι με βάση την πείρα που αποκτήθηκε από την πρώτη αρχική φάση, προκειμένου να βοηθηθούν τα συμμετέχοντα κράτη μέλη να επιτύχουν καλύτερα συγκεκριμένα επιδιωκόμενα αποτελέσματα και να διευκολυνθεί η υλοποίηση όσον αφορά την εκπλήρωση των δεσμευτικότερων υποχρεώσεων το συντομότερο δυνατό και έως το τέλος του 2025. Θα πρέπει να δοθεί ιδιαίτερη προσοχή στους τομείς στους οποίους απαιτούνται βελτιώσεις, μεταξύ άλλων σε επίπεδο έργου σύμφωνα με τα συμπεράσματα σχετικά με την PSR και για να εξασφαλιστεί συνεχής πρόοδος πέραν των δύο διαδοχικών αρχικών φάσεων (έτη 2018-2020 και 2021-2025). Στο τέλος των δύο διαδοχικών αρχικών φάσεων το 2025, το Συμβούλιο θα διεξαγάγει διαδικασία στρατηγικής επισκόπησης για την αξιολόγηση της εκπλήρωσης των δεσμευτικότερων υποχρεώσεων της PESCO που ορίζονται στην απόφαση (ΚΕΠΠΑ) 2017/2315 από κάθε συμμετέχον κράτος μέλος και θα επικαιροποιήσει, και εν ανάγκη θα ενισχύσει, τις εν λόγω υποχρεώσεις βάσει των επιτευγμάτων που θα έχουν σημειωθεί μέσω της PESCO, ώστε να αποτυπώνονται το εξελισσόμενο περιβάλλον ασφαλείας της Ένωσης, οι ανάγκες της όσον αφορά τις επιχειρήσεις, καθώς και οι προτεραιότητες των κρατών μελών και της Ένωσης για την ανάπτυξη δυνατοτήτων. Στο εν λόγω πλαίσιο, στις αρχές του 2026, μετά τη διαδικασία στρατηγικής επανεξέτασης που περιγράφεται παραπάνω, το Συμβούλιο θα πρέπει να εγκρίνει ένα τρίτο σύνολο πλέον συγκεκριμένων στόχων, επικαιροποιημένων και ενισχυμένων εφόσον απαιτείται, λαμβάνοντας υπόψη το άρθρο 4 παράγραφος 2 στοιχείο γ) της απόφασης (ΚΕΠΠΑ) 2017/2315.

            II.   Αλληλουχια τησ εκπληρωσησ των υποχρεωσεων μεσω του καθορισμου πλεον συγκεκριμενων στοχων
      Υποχρεώσεις 1 ως 5

                  6.

                  Υποχρέωση 1: Τα συμμετέχοντα κράτη μέλη θα πρέπει να παρέχουν στα ΕΣΕ τους ακριβή χρηματοοικονομικά δεδομένα σχετικά με την εξέλιξη των συνολικών αμυντικών δαπανών σε σύγκριση με το προηγούμενο έτος με πραγματικούς όρους (7), μεταξύ άλλων σε απόλυτους αριθμούς, καταδεικνύοντας σχέδιο για τακτική αύξηση των δαπανών. Εν προκειμένω, τα συμμετέχοντα κράτη μέλη θα πρέπει επίσης να παρέχουν στα ΕΣΕ τους τις προβλέψεις δαπανών τους για τα επόμενα έτη που έχουν συμφωνηθεί σε εθνικό επίπεδο. Τα συμμετέχοντα κράτη μέλη, που είναι επίσης μέλη του ΝΑΤΟ και δαπανούν στο επίπεδο της σχετικής κατευθυντήριας γραμμής του ΝΑΤΟ σχετικά με τις αμυντικές δαπάνες ή πάνω από αυτό, θα πρέπει να αναφέρουν αν σκοπεύουν να διατηρήσουν ή να αλλάξουν το εν λόγω επίπεδο αμυντικών δαπανών. Στο πλαίσιο των ΕΣΕ τους, η επιδίωξη, η διατήρηση ή η υπέρβαση της ισχύουσας σχετικής κατευθυντήριας γραμμής του ΝΑΤΟ για τις αμυντικές δαπάνες (8) θα θεωρηθεί ότι καταδεικνύει θετική τάση για την εκπλήρωση αυτής της δεσμευτικότερης υποχρέωσης. Βάσει των πληροφοριών που παρέχονται στα ΕΣΕ, η ετήσια έκθεση του Ύπατου Εκπροσώπου θα παρέχει επίσης λεπτομερή επισκόπηση της εξέλιξης των αμυντικών δαπανών από τα συμμετέχοντα κράτη μέλη, σύμφωνα με το άρθρο 6 παράγραφος 3 της απόφασης (ΚΕΠΠΑ) 2017/2315.

                  7.

                  Υποχρέωση 2: Κάθε συμμετέχον κράτος μέλος θα πρέπει να παρέχει ακριβή χρηματοοικονομικά δεδομένα στο ΕΣΕ του για το πώς προτίθεται να συμβάλει στον συλλογικό δείκτη αναφοράς (9) 20 % για αμυντικές επενδύσεις. Οι εν λόγω πληροφορίες θα πρέπει να παρέχουν την πρόβλεψη αύξησης σε σύγκριση με το προηγούμενο έτος με πραγματικούς όρους, ως ποσοστό του συνολικού προϋπολογισμού για την άμυνα. Τα παρεχόμενα στοιχεία θα πρέπει να περιλαμβάνουν τις επενδύσεις για αμυντικές προμήθειες και έρευνα και ανάπτυξη (Ε&Α). Τα συμμετέχοντα κράτη μέλη τα οποία ήδη δαπανούν στο επίπεδο του (συλλογικού) δείκτη αναφοράς ή πάνω από αυτό θα πρέπει να αναφέρουν αν σκοπεύουν να διατηρήσουν ή να αλλάξουν το εν λόγω επίπεδο δαπανών.

                  8.

                  Υποχρέωση 3: Τα συμμετέχοντα κράτη μέλη θα πρέπει να παρέχουν λεπτομερείς πληροφορίες στα ΕΣΕ τους για το πώς και με ποια μέσα προτίθενται να αυξήσουν τον αριθμό, το μέγεθος και τον αντίκτυπο κοινών και συνεργατικών έργων στρατηγικών αμυντικών δυνατοτήτων, αναφέροντας επίσης στοιχεία από τον προϋπολογισμό και συγκεκριμένα έργα, τα οποία λαμβάνουν ή έχουν λάβει χρηματοδοτική συνδρομή της Ένωσης. Εν προκειμένω, κάθε συμμετέχον κράτος μέλος θα πρέπει να παρέχει ακριβή χρηματοοικονομικά δεδομένα σχετικά με τον τρόπο με τον οποίο σκοπεύει να συμβάλει στην επίτευξη με πραγματικούς όρους του συλλογικού δείκτη αναφοράς της ευρωπαϊκής συνεργατικής προμήθειας εξοπλισμού – 35 % των συνολικών εξοπλιστικών δαπανών – και του συλλογικού δείκτη αναφοράς της ευρωπαϊκής συνεργατικής αμυντικής έρευνας και τεχνολογίας (Ε&Τ) – 20 % των συνολικών αμυντικών δαπανών Ε&T. Τα συμμετέχοντα κράτη μέλη τα οποία δαπανούν ήδη σε αυτά τα επίπεδα θα πρέπει να αναφέρουν αν σκοπεύουν να διατηρήσουν ή να αλλάξουν τα εν λόγω επίπεδα δαπανών.

                  9.

                  Υποχρέωση 4: Για τη διευκόλυνση της παρακολούθησης της πραγματικής προόδου από έτος σε έτος, κάθε συμμετέχον κράτος μέλος θα πρέπει να παρέχει σαφώς στο ΕΣΕ του ακριβή χρηματοοικονομικά δεδομένα για τον τρόπο συνεισφοράς του, με στόχο την προσέγγιση του 2 % των συνολικών αμυντικών δαπανών (συλλογικός δείκτης αναφοράς) ως μερίδιο των συνολικών αμυντικών δαπανών για αμυντική Ε&Τ, συμπεριλαμβανομένων των προβλέψεων δαπανών.

                  10.

                  Υποχρέωση 5: Τα συμμετέχοντα κράτη μέλη ενθαρρύνονται να χρησιμοποιούν τα ΕΣΕ τους κάθε έτος για να μοιράζονται την εμπειρία τους όσον αφορά τον σχεδιασμό και τη συμβολή στην εκπλήρωση των υποχρεώσεων 1 έως 4 λαμβανομένων υπόψη των πλέον συγκεκριμένων στόχων που αναφέρονται ανωτέρω. Στο τέλος του 2025, θα επανεξεταστούν οι εν λόγω υποχρεώσεις, με βάση τα στοιχεία δαπανών που παρέχονται στα ΕΣΕ, με σκοπό την προσαρμογή των δεικτών και στόχων για τις εν λόγω υποχρεώσεις, εφόσον απαιτείται, προς έγκριση από το Συμβούλιο.

            Υποχρεώσεις 6 ως 11

                  11.

                  Υποχρέωση 6: Έως το 2025, τα συμμετέχοντα κράτη μέλη θα έχουν σημειώσει πρόοδο όσον αφορά τη συστηματικότερη συνεκτίμηση και τη βέλτιστη αξιοποίηση των εργαλείων και των πρωτοβουλιών ανάπτυξης δυνατοτήτων της Ένωσης, όπως είναι το σχέδιο ανάπτυξης δυνατοτήτων (CDP) και η CARD, για πιο εμπεριστατωμένες και συνεκτικές εθνικές διαδικασίες λήψης αποφάσεων, χάραξη προτεραιοτήτων και αμυντικό σχεδιασμό, πράγμα που διασφαλίζει τη συνοχή των αποτελεσμάτων με τις αντίστοιχες διαδικασίες του ΝΑΤΟ, όπου οι απαιτήσεις αλληλεπικαλύπτονται, αναγνωρίζοντας παράλληλα τη διαφορετική φύση των δύο οργανισμών και τις αντίστοιχες ευθύνες και μέλη τους. Αυτό θα σημαίνει ότι τα κράτη μέλη θα πρέπει να τονίσουν τον ουσιαστικό ρόλο τους στην ανάπτυξη δυνατοτήτων εντός της Ένωσης, μεταξύ άλλων υποδεικνύοντας τους προτιμώμενους τομείς για την ανάπτυξη συνεργατικών δραστηριοτήτων αμυντικών δυνατοτήτων εντός της Ένωσης με αναφορά στα πορίσματα και τις συστάσεις της CARD. Για τον σκοπό αυτό, τα συμμετέχοντα κράτη μέλη θα πρέπει να αναφέρουν στα ΕΣΕ τους τον τρόπο υλοποίησης των προτεραιοτήτων της Ένωσης για την ανάπτυξη δυνατοτήτων που προκύπτουν από το CDP, μεταξύ άλλων μέσω της χάραξης εθνικών προτεραιοτήτων, και να περιγράφουν τα σχέδια και τους στόχους τους σχετικά με τις αντίστοιχες προτεραιότητες που θα επιτευχθούν τα επόμενη έτη.

                  12.

                  Υποχρέωση 7: Κάθε συμμετέχον κράτος μέλος θα πρέπει να αναφέρει σε ετήσια βάση στο ΕΣΕ του πώς αξιοποίησε με τον καλύτερο δυνατό τρόπο τα διαθέσιμα εργαλεία και διαδικασίες της Ένωσης και πώς σχεδιάζει να προχωρήσει στο πλαίσιο αυτής της προσπάθειας. Εν προκειμένω, περιλαμβάνεται η στήριξη της διαδικασίας της CARD, μεταξύ άλλων μέσω της παροχής όλων των σχετικών ζητούμενων πληροφοριών, της διεξαγωγής διμερών διαλόγων στο πλαίσιο της CARD και της γνωστοποίησης των αποτελεσμάτων των εθνικών επανεξετάσεων στον τομέα της άμυνας, όποτε είναι δυνατό. Τα συμμετέχοντα κράτη μέλη θα πρέπει να περιλαμβάνουν στα ΕΣΕ τους πληροφορίες σχετικά με τον τρόπο με τον οποίο έχουν εφαρμόσει και/ή σχεδιάζουν να χρησιμοποιήσουν τις πρακτικές συστάσεις που περιέχονται στις συμφωνηθείσες εκθέσεις της CARD.

                  13.

                  Υποχρέωση 8: Σε ετήσια βάση, τα συμμετέχοντα κράτη μέλη θα αξιοποιούν με τον καλύτερο δυνατό τρόπο το Ευρωπαϊκό Ταμείο Άμυνας για τη στήριξη των συνεργατικών τους έργων ανάπτυξης δυνατοτήτων. Στα ΕΣΕ τους, τα συμμετέχοντα κράτη μέλη θα πρέπει να αναφέρουν για ποιες προτεραιότητες ανάπτυξης δυνατοτήτων της ΕΕ που συμφωνήθηκαν στο πλαίσιο του CDP και των τομέων εστίασης της CARD έχει ληφθεί ή θα μπορούσε να ζητηθεί ενωσιακή χρηματοδοτική συνδρομή στο μέλλον και, στο μέτρο του δυνατού, το μερίδιο των εθνικών επενδύσεων στον τομέα της άμυνας που έχουν δεσμεύσει ή σχεδιάζουν να δεσμεύσουν για τα εν λόγω συνεργατικά έργα. Στα ΕΣΕ τους, τα συμμετέχοντα κράτη μέλη θα πρέπει να αναφέρουν τη χρηστικότητα και την προστιθέμενη αξία της ενωσιακής χρηματοδότησης στις προσπάθειες ανάπτυξης εθνικών αμυντικών δυνατοτήτων. Επίσης, έως το τέλος του 2025, τα συμμετέχοντα κράτη μέλη θα πρέπει να αναφέρουν την πρόθεσή τους να εξασφαλίσουν ότι θα δοθεί συνέχεια στα αποτελέσματα τόσο της προπαρασκευαστικής ενέργειας για την έρευνα στον τομέα της άμυνας (2017-2019) όσο και του ευρωπαϊκού προγράμματος βιομηχανικής ανάπτυξης στον τομέα της άμυνας (EDIDP) (2019-2020) και του Ευρωπαϊκού Ταμείου Άμυνας για συνεργατικά έργα με αναγνωρισμένη προστιθέμενη αξία για την ΕΕ.

                  14.

                  Υποχρέωση 9: Τα συμμετέχοντα κράτη μέλη θα πρέπει να απαριθμήσουν τα σχετικά εν εξελίξει συνεργατικά έργα ανάπτυξης δυνατοτήτων σύμφωνα με το CDP στην PESCO, καθώς και σε άλλα πλαίσια, και να αναφέρουν την προγραμματιζόμενη έναρξη και ολοκλήρωση της εναρμόνισης των απαιτήσεων. Η προβλεπόμενη έναρξη της εναρμόνισης των απαιτήσεων δυνατοτήτων θα πρέπει, επίσης, να αναφέρεται για τα έργα που προγραμματίζονται ή προβλέπονται. Αυτό θα πρέπει να γίνει τα επόμενα έτη, με επικέντρωση ιδίως στην κάλυψη των ελλείψεων όσον αφορά τις δυνατότητες που εντοπίζονται μέσω του CDP και λαμβανομένης υπόψη της CARD.

                  15.

                  Υποχρέωση 10: Τα συμμετέχοντα κράτη μέλη θα πρέπει να καταγράψουν στα ΕΣΕ τους τις δυνατότητες και τις εγκαταστάσεις που έχουν σχεδιάσει να διαθέσουν και να παράσχουν για κοινή χρήση από άλλα συμμετέχοντα κράτη μέλη, με συγκεκριμένα παραδείγματα, όπως κατάρτιση και εκπαίδευση, ασκήσεις, στρατιωτικές βάσεις και υλικοτεχνική υποστήριξη, αναφέροντας όσα είναι επίσης διαθέσιμα στην περίπτωση επιχειρήσεων. Τα συμμετέχοντα κράτη μέλη θα μπορούν επίσης να καταγράψουν στα ΕΣΕ τους τις δυνατότητες, συμπεριλαμβανομένων των υποδομών που προσφέρονται από άλλα συμμετέχοντα κράτη μέλη, οι οποίες θα μπορούν να αποτελούν βάση για συνεργασία. Τα ΕΣΕ θα πρέπει να αναφέρουν τον τρόπο με τον οποίο η συνεργασία αυτή θα μπορεί να βελτιστοποιήσει τους διαθέσιμους πόρους και να βελτιώσει τη συνολική αποτελεσματικότητά τους, μεταξύ άλλων μέσω της παροχής πληροφοριών, όταν είναι διαθέσιμες, σχετικά με ενδεχόμενες εξοικονομήσεις. Τα συμμετέχοντα κράτη μέλη θα πρέπει να χρησιμοποιούν τη συνεργατική βάση δεδομένων (CODABA), ειδικά για την ανταλλαγή πληροφοριών όσον αφορά τα σχετικά αμυντικά τους σχέδια και συμφέροντα εν προκειμένω. Τα συμμετέχοντα κράτη μέλη θα πρέπει να παρέχουν τακτικά στοιχεία σε αυτή και να αναφέρουν σχετικά στα ΕΣΕ τους ότι το έχουν πράξει.

                  16.

                  Υποχρέωση 11: Τα συμμετέχοντα κράτη μέλη θα πρέπει να αναφέρουν στα ΕΣΕ τους τον τρόπο με τον οποίο θα εντείνουν τη συνεργασία στον τομέα της άμυνας στον κυβερνοχώρο, μεταξύ άλλων μέσω υφιστάμενων πρωτοβουλιών ή νέων συνεργατικών δραστηριοτήτων. Θα πρέπει επίσης να αναφέρουν στα ΕΣΕ τους τον τρόπο με τον οποίο σχεδιάζουν να διατηρήσουν ή να αυξήσουν περαιτέρω, έως το 2025, το επίπεδο συμμετοχής τους σε πολυεθνικές ασκήσεις στον κυβερνοχώρο και τη συνεργασία τους, μεταξύ άλλων στο πλαίσιο του ΕΟΑ και της Ευρωπαϊκής Ακαδημίας Ασφάλειας και Άμυνας (ΕΑΑΑ). Επίσης, έως το 2025, τα συμμετέχοντα κράτη μέλη θα πρέπει να υποδείξουν τον τρόπο με τον οποίο προτίθενται να καθιερώσουν τακτική συνεργασία με άλλα συμμετέχοντα κράτη μέλη στον τομέα της άμυνας στον κυβερνοχώρο και σε συναφείς δραστηριότητες, όπως η ανταλλαγή πληροφοριών, η κατάρτιση και η επιχειρησιακή υποστήριξη, αλλά και η ανάπτυξη δυνατοτήτων. Οι πληροφορίες που παρέχονται στα ΕΣΕ σχετικά με τη συνεργασία των συμμετεχόντων κρατών μελών για την άμυνα στον κυβερνοχώρο και τη συμβολή τους στην άμυνα στον κυβερνοχώρο και τις συναφείς δραστηριότητες, συμπεριλαμβανομένης της ανάπτυξης δυνατοτήτων, θα περιλαμβάνονται ως παράρτημα στην ετήσια έκθεση του Ύπατου Εκπροσώπου για το καθεστώς εφαρμογής της PESCO.

            Υποχρεώσεις 12 ως 14

                  17.

                  Υποχρέωση 12: Έως το 2025, τα συμμετέχοντα κράτη μέλη θα πρέπει:

                              α)

                              επιμέρους υποχρέωση 12.1:

                                          —

                                          να συνεισφέρουν στον Κατάλογο Δυνάμεων της ΕΕ με όλες τις αναπτύξιμες εθνικές δυνατότητες που αντιστοιχούν στις απαιτήσεις του τελευταίου καταλόγου απαιτήσεων της ΕΕ με σκοπό ένα συνεκτικό σύνολο δυνάμεων πλήρους φάσματος της ΕΕ (EU FSFP) σύμφωνα με την κοινοποίηση της PESCO (10), με βάση το σύνολο δυνάμεων της ΕΕ που ορίζεται στον κατάλογο προόδου (11). Σύμφωνα με την αρχή του ενιαίου συνόλου δυνάμεων, τα στοιχεία που εισφέρουν τα συμμετέχοντα κράτη μέλη θα πρέπει να είναι σύμφωνα με τις οδηγίες της διαδικασίας του Πρωταρχικού Στόχου (HLGP) και θα πρέπει να περιλαμβάνουν όλα τα μέσα ανάπτυξης (συμπεριλαμβανομένων των στρατηγείων και των δυνατοτήτων που μπορούν να χρησιμοποιηθούν για την υποστήριξη αποστολών και επιχειρήσεων). Τα συμμετέχοντα κράτη μέλη θα πρέπει να αναφέρουν τα στοιχεία αυτά στα ΕΣΕ τους·

                                          —

                                          να εστιάζουν στη μελλοντική διαθεσιμότητα των δυνατοτήτων που απαιτούνται προς επίτευξη των στόχων για τις δυνατότητες με υψηλό αντίκτυπο (HICG), βελτιστοποιώντας τις προγραμματισμένες συνεισφορές στον Κατάλογο Δυνάμεων της ΕΕ βραχυπρόθεσμα και μεσοπρόθεσμα. Θα πρέπει να δοθεί έμφαση στην εκπλήρωση όλων των βραχυπρόθεσμων HICG. Οι προσπάθειες σχεδιασμού τους θα μετρηθούν μέσω της διαδικασίας του Πρωταρχικού Στόχου. Τα συμμετέχοντα κράτη μέλη θα πρέπει να αναφέρουν τις εν λόγω προσπάθειες σχεδιασμού στα ΕΣΕ τους·

                              β)

                              επιμέρους υποχρέωση 12.2: σύμφωνα με τη γενική ιδέα της ΕΕ για στρατιωτική ταχεία αντίδραση, να ολοκληρώσουν τη βάση δεδομένων για την ταχεία αντίδραση (RRDB), ώστε να την καταστήσουν χρήσιμο εργαλείο στρατιωτικού σχεδιασμού και να συμβάλουν στην εκπλήρωση του επιπέδου φιλοδοξίας της ΕΕ. Στο πλαίσιο της συμβολής τους στη RRDB και με την επιφύλαξη τυχόν συνταγματικών απαιτήσεων όσον αφορά τις αποφάσεις ανάπτυξης δυνάμεων, τα συμμετέχοντα κράτη μέλη θα επισημαίνουν τη δυνητική συμβολή τους σε ό,τι αφορά τους σχηματισμούς ταχείας ανάπτυξης, τις δυνατότητες και τις σχετικές υποστηρικτικές υποδομές που θα μπορούσαν να αναπτυχθούν ή να χρησιμοποιηθούν ταχέως σε στρατιωτική αποστολή ή επιχείρηση στο πλαίσιο της ΚΠΑΑ προς στήριξη του επιπέδου φιλοδοξίας της ΕΕ. Για τον εν λόγω σκοπό, κάθε συμμετέχον κράτος μέλος θα πρέπει να επικαιροποιεί στη RRDB τον κατάλογο των διαθέσιμων στρατιωτικών σχηματισμών και δυνατοτήτων του πριν από την ετήσια διάσκεψη συντονισμού ταχείας στρατιωτικής αντίδρασης. Αυτό περιλαμβάνει την επικαιροποίηση ή την ολοκλήρωση των χερσαίων, θαλάσσιων και αεροπορικών βάσεων δεδομένων καθώς και ένδειξη του επιπέδου ετοιμότητας των δυνατοτήτων και των δυνάμεων, κατά περίπτωση. Με την επιφύλαξη των απαιτήσεων διαβάθμισης, το εν λόγω τμήμα της RRDB θα πρέπει να είναι προσβάσιμο στα συμμετέχοντα κράτη μέλη, ώστε να στηριχθεί η ικανότητά τους να προβαίνουν σε προκαταρκτική αξιολόγηση όσον αφορά τη δυνατότητα διοργάνωσης στρατιωτικής αποστολής ή επιχείρησης στο πλαίσιο της ΚΠΑΑ. Στο πλαίσιο αυτό, μια πρόβλεψη σχηματισμών και δυνατοτήτων βάσει ανάλυσης απαιτήσεων που προκύπτει από τα ενδεικτικά σενάρια θα επιτρέψει στα συμμετέχοντα κράτη μέλη να συνεισφέρουν στη RRDB με πιο ακριβή τρόπο. Τα συμμετέχοντα κράτη μέλη θα πρέπει να αποτυπώνουν τις συνεισφορές τους στην εν λόγω βάση δεδομένων στα οικεία ΕΣΕ·

                              γ)

                              επιμέρους υποχρέωση 12.3: να έχουν αξιολογήσει κατά πόσον είναι εφικτή μια ταχεία διαδικασία πολιτικής δέσμευσης σε εθνικό επίπεδο, σεβόμενα παράλληλα τις συνταγματικές απαιτήσεις τους, μεταξύ άλλων μέσω της ενδεχόμενης αναθεώρησης της εθνικής τους διαδικασίας λήψης αποφάσεων, εάν δεν το έχουν ήδη πράξει, με στόχο την επίτευξη βελτιώσεων. Ο τρόπος εκτέλεσης των διαδικασιών λήψης αποφάσεων σε σενάρια ταχείας αντίδρασης μέσω ασκήσεων τύπου POLEX και τα σχετικά πορίσματα θα πρέπει επίσης να αποτυπώνονται στα ΕΣΕ, κατά περίπτωση·

                              δ)

                              επιμέρους υποχρέωση 12.4:

                                          —

                                          να έχουν παράσχει ουσιαστική στήριξη στο μέτρο των μέσων και των δυνατοτήτων τους σε στρατιωτικές αποστολές και επιχειρήσεις ΚΠΑΑ, με στόχο την ανταπόκριση στις δηλώσεις απαιτήσεων (SOR) και, ως εκ τούτου, τη συμμόρφωση με το συμφωνημένο επίπεδο φιλοδοξίας που έχει οριστεί για τις αποστολές και επιχειρήσεις ΚΠΑΑ. Προς τούτο, τα συμμετέχοντα κράτη μέλη πρέπει να συνεισφέρουν στη συγκρότηση δυνάμεων το μερίδιο που δικαίως τους αναλογεί και να καθορίσουν τις σχετικές παραμέτρους το συντομότερο δυνατό και το αργότερο έως το καλοκαίρι του 2022·

                                          —

                                          οι συνεισφορές αυτές στις στρατιωτικές αποστολές και επιχειρήσεις ΚΠΑΑ, οι οποίες παρουσιάζονται σε πίνακα, θα περιλαμβάνονται ως παράρτημα στην ετήσια έκθεση του Ύπατου Εκπροσώπου σχετικά με την εφαρμογή της PESCO και θα πρέπει να επισημαίνονται θετικά. Τα συμμετέχοντα κράτη μέλη θα πρέπει να αναφέρουν ετησίως στα ΕΣΕ τους τις συνεισφορές τους στην εκπλήρωση των SOR για τις στρατιωτικές επιχειρήσεις και αποστολές ΚΠΑΑ, με στόχο τη διατήρηση ή την αύξηση αυτών των συνεισφορών, παρέχοντας έτσι ένα δίκαιο μερίδιο στη συγκρότηση δυνάμεων για αποστολές και επιχειρήσεις ΚΠΑΑ·

                                          —

                                          στη διαδικασία αυτή, τα συμμετέχοντα κράτη μέλη θα μπορούσαν να αναφερθούν στις εθνικές και διεθνείς δεσμεύσεις τους που συμβάλλουν στην ευρωπαϊκή και διεθνή ειρήνη και ασφάλεια·

                                          —

                                          τα στοιχεία αυτά αναμένεται να αυξήσουν τη διαφάνεια των προσπαθειών που καταβάλλουν τα κράτη μέλη, προκειμένου να αναγνωρίζονται οι σημαντικές συνεισφορές. Θα πρέπει επίσης να αξιοποιηθούν για την προτροπή και την παροχή στήριξης προς τα κράτη μέλη ώστε να αυξήσουν τις συνεισφορές τους, στο πλαίσιο των μέσων και των δυνατοτήτων τους, στις αποστολές και τις επιχειρήσεις ΚΠΑΑ. Για τον σκοπό αυτόν, θα παρέχονται συστάσεις και θα επανεξετάζεται τακτικά η εφαρμογή τους, μεταξύ άλλων και σε πολιτικό επίπεδο.

                              ε)

                              επιμέρους υποχρέωση 12.5: να επιβεβαιώνουν τις ουσιαστικές και επαναλαμβανόμενες συνεισφορές τους στις ομάδες μάχης της ΕΕ (EU BG), καταρχήν τουλάχιστον τέσσερα χρόνια πριν, και να προετοιμάζουν και να εκπαιδεύουν τις συνεισφέρουσες δυνάμεις και δυνατότητες σύμφωνα με τη γενική ιδέα EU BG και τον οδηγό προετοιμασίας ΕU BG. Για τον σκοπό αυτό, τα συμμετέχοντα κράτη μέλη θα πρέπει να συνεισφέρουν το συντομότερο δυνατόν στη συμπλήρωση του καταλόγου EU BG και να αποτυπώνουν τη συνεισφορά τους στα ΕΣΕ τους. Οι συνεισφορές κάθε συμμετέχοντος κράτους μέλους στον κατάλογο EU BG που καλύπτει περίοδο πέντε ετών θα περιλαμβάνονται ως παράρτημα στην ετήσια έκθεση του Ύπατου Εκπροσώπου σχετικά με την εφαρμογή της PESCO·

                              στ)

                              επιμέρους υποχρέωση 12.6: να έχουν συμβάλει κατά τρόπο απτό στην υλοποίηση του σχεδίου δράσης της ΕΕ για τη στρατιωτική κινητικότητα και στην υλοποίηση των έργων PESCO στον εν λόγω τομέα, με την επιφύλαξη της εθνικής κυριαρχίας, των εθνικών διαδικασιών λήψης απόφασης και των εθνικών κανόνων και κανονισμών, μεταξύ άλλων μέσω της προώθησης των τεσσάρων μέτρων σε εθνικό επίπεδο, όπως συμφωνήθηκε στα συμπεράσματα του Συμβουλίου, της 25ης Ιουνίου 2018, για την ασφάλεια και την άμυνα. Για τον σκοπό αυτόν, όπως σημειώνεται στην παράγραφο 18 των εν λόγω συμπερασμάτων, τα συμμετέχοντα κράτη μέλη θα πρέπει να αναπτύξουν εθνικά σχέδια για την υλοποίηση της στρατιωτικής κινητικότητας· να χορηγήσουν την άδεια διασυνοριακής μετακίνησης (CBMP) και τη διπλωματική έγκριση (DIC) εντός πέντε εργάσιμων ημερών και να εξετάσουν το ενδεχόμενο να μειωθεί περαιτέρω η περίοδος αυτή για τις μονάδες ταχείας αντίδρασης· να δημιουργήσουν ένα ισχυρό διασυνδεδεμένο δίκτυο εθνικών σημείων επαφής (NPOC) που περιλαμβάνει τους όρους αναφοράς τους (ToR)· και να εφαρμόζουν στρατιωτική κινητικότητα σε εθνικές και/ή πολυεθνικές ασκήσεις, το συντομότερο δυνατόν και το αργότερο έως το 2024. Όσα συμμετέχοντα κράτη μέλη δεν έχουν ακόμα αναπτύξει εθνικά σχέδια για την υλοποίηση της στρατιωτικής κινητικότητας θα πρέπει να το πράξουν άμεσα, να παράσχουν τις εν λόγω εθνικές συνεισφορές μέσω του κοινού χώρου εργασίας και να τις αποτυπώσουν περαιτέρω στα ΕΣΕ τους. Οι σχετικές προσπάθειες των συμμετεχόντων κρατών μελών θα πρέπει να περιλαμβάνονται ως παράρτημα στην ετήσια έκθεση του Ύπατου Εκπροσώπου σχετικά με την εφαρμογή της PESCO.

                  18.

                  Υποχρέωση 13. Στον τομέα της διαλειτουργικότητας των δυνάμεων, τα συμμετέχοντα κράτη μέλη θα πρέπει:

                              α)

                              επιμέρους υποχρέωση 13.1:

                                          —

                                          να χρησιμοποιούν τον οδηγό προετοιμασίας ΕU BG, συμπεριλαμβανομένων των κοινών κριτηρίων αξιολόγησης και επικύρωσης για το σύνολο δυνάμεων EU BG, που συνάδουν με τα πρότυπα του ΝΑΤΟ, διατηρώντας ταυτόχρονα την εθνική πιστοποίηση. Στα ΕΣΕ τους, τα συμμετέχοντα κράτη μέλη θα πρέπει να αναφέρουν τον τρόπο με τον οποίο εκπαιδεύουν και πιστοποιούν τις δυνάμεις τους, για παράδειγμα με την ανάπτυξη ενός προγράμματος ασκήσεων EU BG για τη φάση της προετοιμασίας και με την εκτέλεση μιας τελικής πραγματικής άσκησης (LIVEX) στο πλαίσιο της δέσμης πιστοποίησης BG·

                                          —

                                          να προσδιορίσουν στα ΕΣΕ τους τον τρόπο με τον οποίο σκοπεύουν να εφαρμόσουν κοινά τεχνικά και επιχειρησιακά πρότυπα προς χρήση από τις δυνάμεις όλων των συμμετεχόντων κρατών μελών, αναγνωρίζοντας παράλληλα την ανάγκη εξασφάλισης διαλειτουργικότητας και συνοχής μεταξύ της Ένωσης και του ΝΑΤΟ και διασφαλίζοντας ότι πληρούνται τα προαπαιτούμενα που ενδείκνυνται για τη μέγιστη διαλειτουργικότητα, ώστε να μπορούν όλα τα συμμετέχοντα κράτη μέλη να εκπληρώσουν τις υποχρεώσεις τους·

                              β)

                              επιμέρους υποχρέωση 13.2: να αναφέρουν στα ΕΣΕ τους την υφιστάμενη συμμετοχή ή τις προσπάθειες συμμετοχής τους και την πρόθεση να ενισχύσουν, όπου αυτό είναι δυνατόν, τη συμμετοχή και τη συνεισφορά τους στις ευρωπαϊκές πολυεθνικές δομές, ιδίως σε αυτές που είναι διαθέσιμες στην Ένωση. Οι συνεισφορές των συμμετεχόντων κρατών μελών στις ευρωπαϊκές πολυεθνικές δομές θα περιλαμβάνονται ως παράρτημα στην ετήσια έκθεση του Ύπατου Εκπροσώπου σχετικά με την εφαρμογή της PESCO.

                  19.

                  Υποχρέωση 14:

                              —

                              σύμφωνα με το άρθρο 75 παράγραφος 1 για την επανεξέταση της απόφασης (ΚΕΠΠΑ) 2021/509 (12) του Συμβουλίου για τη θέσπιση Ευρωπαϊκού Μηχανισμού για την Ειρήνη, τα συμμετέχοντα κράτη μέλη θα πρέπει να δεσμευθούν να εξετάσουν και να προσδιορίσουν και ενθαρρύνονται να προτείνουν επιλογές και δυνατότητες για την ανάπτυξη μιας φιλόδοξης προσέγγισης όσον αφορά την κοινή χρηματοδότηση των στρατιωτικών επιχειρήσεων και αποστολών ΚΠΑΑ, πέραν των κοινών δαπανών, όπως ορίζονται σύμφωνα με την απόφαση (ΚΕΠΠΑ) 2021/509. Στο πλαίσιο αυτό, τα συμμετέχοντα κράτη μέλη καλούνται να προβούν σε εκτίμηση των δαπανών για τις οποίες έχει ζητηθεί ειδική επιλεξιμότητα χρηματοδότησης κατά τη διάρκεια του έτους σε ad hoc βάση, και/ή των δαπανών που θα μπορούσαν να προταθούν από εθνική σκοπιά, επίσης ως δυνητικά επιλέξιμες για κοινή χρηματοδότηση. Σύμφωνα με τη ρήτρα επανεξέτασης που ορίζεται στην απόφαση (ΚΕΠΠΑ) 2021/509, είτε στο πλαίσιο των προγραμματισμένων τριετών επανεξετάσεων της εν λόγω απόφασης, είτε κατόπιν αιτήματος κράτους μέλους, τα συμμετέχοντα κράτη μέλη καλούνται να εξετάσουν από κοινού και δεόντως τις προτάσεις αυτές στο πλαίσιο της επιτροπής ΕΜΕ, προκειμένου να τροφοδοτήσουν την επακόλουθη συζήτηση στο Συμβούλιο σχετικά με τις πιθανές αλλαγές στον κατάλογο των κοινών δαπανών·

                              —

                              επιπλέον, τα συμμετέχοντα κράτη μέλη καλούνται επίσης να συμπεριλάβουν στις προτάσεις τους δυνητικούς πρόσθετους τρόπους συνεισφοράς στη χρηματοδότηση των δαπανών για τις στρατιωτικές επιχειρήσεις και αποστολές ΚΠΑΑ. Τα συμμετέχοντα κράτη μέλη ενθαρρύνονται να συμπεριλάβουν στα ΕΣΕ τους τα πορίσματά τους όσον αφορά και τις δύο πτυχές·

                              —

                              επιπλέον, θα μπορούσε να διερευνηθεί η συστηματικότερη χρήση των υφιστάμενων οικονομικών κινήτρων (π.χ. απαλλαγή από τον ΦΠΑ για ad hoc έργα στον ΕΟΑ) για τη στήριξη της αμυντικής συνεργασίας, μεταξύ άλλων και για τις στρατιωτικές αποστολές και επιχειρήσεις ΚΠΑΑ.

            Υποχρεώσεις 15 ως 17

                  20.

                  Υποχρέωση 15: Έως το 2025, τα συμμετέχοντα κράτη μέλη θα πρέπει να έχουν αυξήσει τον αριθμό και τον όγκο των έργων ανάπτυξης δυνατοτήτων τους και επίσης να έχουν σημειώσει πρόοδο όσον αφορά την εφαρμογή τους, πράγμα που συμβάλλει στην κάλυψη των ελλείψεων σε επίπεδο δυνατοτήτων που προσδιορίζονται στο CDP (συμπεριλαμβανομένων των HICG), και περιγράφονται στις προτεραιότητες της Ένωσης για την ανάπτυξη δυνατοτήτων, μεταξύ άλλων στις συναφείς υποθέσεις σε στρατηγικό πλαίσιο (SCC) και μέσω της χρήσης πορισμάτων και συστάσεων της CARD, συμπεριλαμβανομένων των συνεργατικών ευκαιριών που προσδιορίζονται, ειδικά στους τομείς εστίασης. Στο πλαίσιο αυτό απαιτείται περαιτέρω προσοχή από τα συμμετέχοντα κράτη μέλη ως προς τη συνεργασία στους ακόλουθους τομείς: αντιμετώπιση υβριδικών απειλών, κλιματική αλλαγή, ενεργειακή ασφάλεια, ασφάλεια στη θάλασσα, πτυχές που σχετίζονται με το διάστημα και αναδυόμενες και ανατρεπτικές τεχνολογίες, συμπεριλαμβανομένης της τεχνητής νοημοσύνης. Τα συμμετέχοντα κράτη μέλη θα πρέπει να παράσχουν τα σχέδιά τους για τα επόμενα έτη, με περιγραφή του αριθμού και του εκτιμώμενου όγκου των συνεργατικών τους έργων σε οικονομικούς όρους και παρέχουν πληροφορίες σχετικά με τα εθνικά τους έργα που συμβάλλουν στην αντιμετώπιση των ελλείψεων δυνατοτήτων που εντοπίσθηκαν στο πλαίσιο του CDP. Τα συμμετέχοντα κράτη μέλη θα πρέπει επίσης να κοινοποιήσουν την αξιολόγησή τους σχετικά με τη σημασία των εν λόγω έργων για μια βελτιωμένη στρατηγική αυτονομία της Ένωσης και μια πιο ολοκληρωμένη, βιώσιμη, καινοτόμο και ανταγωνιστική ευρωπαϊκή βιομηχανική και τεχνολογική βάση στον τομέα της άμυνας (EDTIB), η οποία παραμένει ανοικτή στη συνεργασία. Για τις δραστηριότητες που έχουν βιομηχανική ή τεχνολογική διάσταση, τα συμμετέχοντα κράτη μέλη θα πρέπει να αναφέρουν το είδος του ευρωπαϊκού βιομηχανικού τομέα ή της τεχνολογίας που σχεδιάζουν να ενισχύσουν.

                  21.

                  Υποχρέωση 16: Τα συμμετέχοντα κράτη μέλη θα πρέπει να αποτυπώσουν στα ΕΣΕ τους τις ενδεδειγμένες αποφάσεις και μέτρα που έλαβαν σε εθνικό επίπεδο, προκειμένου να εξετάσουν περαιτέρω κατά προτεραιότητα μια ευρωπαϊκή συλλογική προσέγγιση για μελλοντικά έργα με σκοπό την κάλυψη των ελλείψεων που έχουν εντοπιστεί σε εθνικό επίπεδο όσον αφορά τις δυνατότητες. Η ενεργός χρήση της συνεργατικής βάσης δεδομένων (CODABA), καθώς και οι συνεργατικές ευκαιρίες που προσδιορίζονται από την CARD και ειδικά οι τομείς εστίασης, θα μπορούσαν να διευκολύνουν την εκπλήρωση της εν λόγω δέσμευσης. Τα συμμετέχοντα κράτη μέλη θα πρέπει να απαριθμούν στα ΕΣΕ τους τα συνεργατικά έργα και τις πολυεθνικές δραστηριότητες που εξετάζουν προς κάλυψη των ελλείψεων που εντοπίζονται σε εθνικό επίπεδο και να κοινοποιούν τους τρόπους με τους οποίους σχεδιάζουν να αυξήσουν τη χρήση των συνεργατικών προσεγγίσεων συναφώς με το θέμα αυτό.

                  22.

                  Υποχρέωση 17: Δεδομένου ότι όλα τα συμμετέχοντα κράτη μέλη συνεισφέρουν σε ένα ή περισσότερα έργα PESCO, τα ΕΣΕ θα πρέπει να παρέχουν πληροφορίες σχετικά με τη συνολική συμβολή τους συν τω χρόνω στα έργα PESCO και σχετικά με τον τρόπο με τον οποίο τα εν λόγω έργα έχουν στρατηγικό αντίκτυπο στο τοπίο αμυντικών δυνατοτήτων της Ένωσης και των συμμετεχόντων κρατών μελών. Με αυτόν τον τρόπο θα μπορεί επίσης να αποτυπώνονται οι ρόλοι που τα συμμετέχοντα κράτη μέλη προτίθενται να αναλάβουν ως προς την ανάπτυξη δυνατοτήτων σε ευρωπαϊκό πλαίσιο.

            Υποχρεώσεις 18 ως 20:

                  23.

                  Υποχρέωση 18: Καθ’ όλη τη διάρκεια της φάσης της PESCO 2021-2025, τα συμμετέχοντα κράτη μέλη θα πρέπει να διασφαλίζουν την καλύτερη δυνατή χρήση του ΕΟΑ, ως ευρωπαϊκού φόρουμ για την ανάπτυξη κοινών δυνατοτήτων. Για τον σκοπό αυτόν, τα συμμετέχοντα κράτη μέλη θα πρέπει να αναφέρουν στα ΕΣΕ τους τα έργα στα οποία συμμετέχουν, και προσδιορίζουν τον όγκο της συναφούς χρηματοδότησης που διοχετεύεται μέσω του ΕΟΑ, με τα αριθμητικά στοιχεία του 2020 ως γραμμή βάσης, προβαίνοντας κατ’ ελάχιστο κανόνα σε τριετείς προβλέψεις για κάθε επικαιροποίηση ΕΣΕ, και με καταγραφή των προβλεπόμενων δραστηριοτήτων για τα επόμενα χρόνια, συμπεριλαμβανομένων των τομέων των δυνατοτήτων και του είδους των σχεδιαζόμενων δραστηριοτήτων σύμφωνα με την εθνική νομοθεσία. Τα συμμετέχοντα κράτη μέλη καλούνται να αναφέρουν στα ΕΣΕ τους πώς και σε ποιες καταστάσεις θεωρούν ότι ο Κοινός Οργανισμός Συνεργασίας στον τομέα των Εξοπλισμών (ΚΟΣΕ) αποτελεί τον προτιμώμενο οργανισμό διαχείρισης συνεργατικών προγραμμάτων και να παράσχουν πληροφορίες σχετικά με τις αποφάσεις που λαμβάνονται για την επιλογή άλλου οργανισμού διαχείρισης πολυεθνικών προγραμμάτων, κατά περίπτωση, έχοντας εξετάσει τον ΚΟΣΕ ως επιλογή. Αυτό δεν θίγει την εφαρμογή της οδηγίας 2009/81/ΕΚ του Ευρωπαϊκού Κοινοβουλίου και του Συμβουλίου (13).

                  24.

                  Υποχρέωση 19: Καθ’ όλη τη διάρκεια της φάσης της PESCO 2021-2025, τα συμμετέχοντα κράτη μέλη θα πρέπει να αποδείξουν ότι τα συνεργατικά τους έργα ανάπτυξης δυνατοτήτων, συμπεριλαμβανομένων των έργων PESCO, συμβάλλουν στην προώθηση της ανταγωνιστικότητας, της αποδοτικότητας και της καινοτομίας της αμυντικής βιομηχανίας σε ολόκληρη την Ένωση, μέσω της υποστήριξης και της διευκόλυνσης της διασυνοριακής συνεργασίας, μεταξύ άλλων για τις ΜΜΕ, καθώς και της ενίσχυσης και βελτίωσης της ασφάλειας του εφοδιασμού όσον αφορά αμυντικά προϊόντα και τεχνολογίες. Τα συμμετέχοντα κράτη μέλη, σύμφωνα με τη δήλωση των μελών του Ευρωπαϊκού Συμβουλίου, της 26ης Φεβρουαρίου 2021, θα έχουν επίσης ως στόχο την ενίσχυση της έρευνας, της τεχνολογικής ανάπτυξης και της καινοτομίας και τη μείωση των στρατηγικών εξαρτήσεων της Ευρώπης από κρίσιμες τεχνολογίες και αλυσίδες αξίας, με την επιφύλαξη των εθνικών διαδικασιών λήψης αποφάσεων.

                              α)

                              Τα ΕΣΕ θα πρέπει να καθορίζουν τον τρόπο με τον οποίο μια ενδεδειγμένη βιομηχανική πολιτική στον τομέα της άμυνας, εφόσον υφίσταται, καθοδηγεί την εκπόνηση συνεργατικών έργων ανάπτυξης δυνατοτήτων, ώστε να αποφεύγεται η περιττή επικάλυψη, επισημαίνοντας τους βιομηχανικούς τομείς που ενισχύθηκαν και τους τομείς στους οποίους αποφεύχθηκαν οι επικαλύψεις.

                              β)

                              Τα συμμετέχοντα κράτη μέλη θα υποβάλλουν εκθέσεις σχετικά με τα συνεργατικά προγράμματα που επωφελούνται από ενωσιακή συγχρηματοδότηση στο πλαίσιο της EDIDP και/ή του Ευρωπαϊκού Ταμείου Άμυνας σύμφωνα με τις υποχρεώσεις 3 και 8.

                  25.

                  Υποχρέωση 20:

                              α)

                              Καθ’ όλη τη διάρκεια της φάσης της PESCO 2021-2025, τα συμμετέχοντα κράτη μέλη θα πρέπει να αποδεικνύουν ότι τα προγράμματα συνεργασίας τους ωφελούν οντότητες που προσφέρουν προστιθέμενη αξία στο έδαφος της Ένωσης (π.χ. πτυχές που συνδέονται με απορρέοντα αποτελέσματα και δικαιώματα διανοητικής ιδιοκτησίας, τεχνολογικές βελτιώσεις και τη δημιουργία ευκαιριών στην αγορά). Σύμφωνα με το άρθρο 7 παράγραφος 5 της απόφασης (ΚΕΠΠΑ) 2020/1639, τα ΕΣΕ θα πρέπει να παρέχουν ενδείξεις, κατά περίπτωση, όσον αφορά τις συναφείς οντότητες που επωφελούνται από συνεργατικά προγράμματα και τον σχετικό αντίκτυπο στην EDTIB.

                              β)

                              Τα συμμετέχοντα κράτη μέλη, σύμφωνα με την οδηγία 2009/81/ΕΚ, θα αποδείξουν ότι οι στρατηγικές αγορών που εφαρμόζουν από το 2021 ως το 2025 έχουν θετικό αντίκτυπο στην EDTIB. Αυτό θα μπορούσε να υποδεικνύεται μέσω της καταχώρισης του απόλυτου όγκου των επενδύσεων στην άμυνα και του σχετικού μεριδίου που κατανέμεται σε λύσεις που αναπτύσσονται και παράγονται εντός της Ένωσης. Ειδικότερα, τα ΕΣΕ θα πρέπει να παρέχουν πληροφορίες για τους τομείς των δυνατοτήτων και της τεχνολογίας, όπως συμφωνήθηκαν στο CDP, καθώς και για τη στρατηγική αγορών σε σχέση με έργα ανάπτυξης δυνατοτήτων που έχουν βιομηχανική διάσταση.

            III.   Μελλοντικη πορεια

                  26.

                  Μετά την έκδοση της παρούσας σύστασης, τα συμμετέχοντα κράτη μέλη θα επανεξετάσουν και θα επικαιροποιήσουν αναλόγως τα ΕΣΕ τους και θα τα κοινοποιήσουν στη γραμματεία της PESCO έως τις 10 Μαρτίου 2022, εφεξής δε ετησίως έως την ίδια ημερομηνία και τα επόμενα έτη, σύμφωνα με το άρθρο 3 παράγραφος 2 της απόφασης (ΚΕΠΠΑ) 2017/2315, ενόψει της διαδικασίας αξιολόγησης που προβλέπεται στο άρθρο 6 παράγραφος 3 της εν λόγω απόφασης. Κάθε δεύτερο έτος, τα ΕΣΕ θα πρέπει να συνοδεύονται από πολιτική δήλωση υψηλού επιπέδου στην οποία τα συμμετέχοντα κράτη μέλη θα μπορούν να περιγράφουν τα κύρια επιτεύγματα, να αναφέρουν συγκεκριμένες εθνικές προτεραιότητες και να ανταλλάσσουν τις εμπειρίες τους όσον αφορά τον σχεδιασμό και τη συμβολή τους στην εκπλήρωση όλων των πιο δεσμευτικών υποχρεώσεων. Οι τακτικές πολιτικές συζητήσεις υψηλού επιπέδου μεταξύ των συμμετεχόντων κρατών μελών και του Ύπατου Εκπροσώπου θα πρέπει να συνεχίσουν να εξασφαλίζουν πολιτική δυναμική.

                  27.

                  Λαμβάνοντας υπόψη την κοινοποίηση της PESCO, η οποία υπενθυμίζει επίσης τον ειδικό χαρακτήρα της πολιτικής ασφάλειας και άμυνας ορισμένων κρατών μελών, και λαμβάνοντας υπόψη το αποτέλεσμα του στρατηγικού προσανατολισμού, τα συμμετέχοντα κράτη μέλη, στο πλαίσιο της διαδικασίας στρατηγικής επανεξέτασης που θα διεξαχθεί έως το τέλος του 2025 το αργότερο, θα αξιολογήσουν την εκπλήρωση όλων των δεσμεύσεων της PESCO, θα συζητήσουν και θα αποφασίσουν σχετικά με νέες δεσμεύσεις, με σκοπό να ξεκινήσουν ένα νέο στάδιο προς την ολοκλήρωση της ευρωπαϊκής ασφάλειας και άμυνας. Σύμφωνα με τα αποτελέσματα της διαδικασίας στρατηγικής επανεξέτασης, στις αρχές του 2026, το Συμβούλιο θα πρέπει να εγκρίνει ένα τρίτο σύνολο πιο συγκεκριμένων στόχων, επικαιροποιημένων και ενισχυμένων εφόσον απαιτείται, λαμβάνοντας υπόψη το άρθρο 4 παράγραφος 2 στοιχείο γ) της απόφασης (ΚΕΠΠΑ) 2017/2315.

                  28.

                  Ο Ύπατος Εκπρόσωπος θα πρέπει να λάβει υπόψη την παρούσα σύσταση στο πλαίσιο της ετήσιας έκθεσης για την PESCO από το 2022 και εξής, η οποία θα στηρίξει την αξιολόγηση της εκπλήρωσης των δεσμευτικότερων υποχρεώσεων από κάθε συμμετέχον κράτος μέλος.

                  29.

                  Η σύσταση της 15ης Οκτωβρίου 2018 καταργείται.

         Βρυξέλλες, 16ης Νοεμβρίου 2021.

               Για το Συμβούλιο

               Ο Πρόεδρος

            J. BORRELL FONTELLES

         (1)  ΕΕ L 331 της 14.12.2017, σ. 57.

         (2)  ΕΕ C 374 της 16.10.2018, σ. 1.

         (3)  Απόφαση (ΚΕΠΠΑ) 2020/1639 του Συμβουλίου, της 5ης Νοεμβρίου 2020, που θεσπίζει τις γενικές προϋποθέσεις υπό τις οποίες θα μπορούσαν κατ’ εξαίρεση να κληθούν τρίτα κράτη να συμμετάσχουν σε μεμονωμένα έργα της PESCO (ΕΕ L 371 της 6.11.2020, σ. 3).

         (4)  Ιδίως παράρτημα Ι, Αρχές της PESCO.

         (5)  Όπως αναφέρεται στα συμπεράσματα του Συμβουλίου, της 17ης Ιουνίου 2020, σχετικά με την ασφάλεια και την άμυνα, «αξιοποιώντας την ανάλυση απειλών και άλλες πιθανές θεματικές συμβολές, ο στρατηγικός προσανατολισμός θα καθορίσει τις κατευθύνσεις πολιτικής και συγκεκριμένους σκοπούς και στόχους».

         (6)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).

         (7)  Σύμφωνα με τον κατάλογο ορισμών των αμυντικών δεδομένων του Ευρωπαϊκού Οργανισμού Άμυνας (ΕΟΑ) (EDA201807105).

         (8)  Το 2 % του ΑΕΠ, σύμφωνα με την ισχύουσα σχετική κατευθυντήρια γραμμή του ΝΑΤΟ για τις αμυντικές δαπάνες, εφαρμόζεται μόνο για τα συμμετέχοντα κράτη μέλη που είναι επίσης μέλη του ΝΑΤΟ και δεν αποτελεί συμφωνημένο στόχο της PESCO.

         (9)  Τον Νοέμβριο του 2007 το Υπουργικό Διοικητικό Συμβούλιο του ΕΟΑ ενέκρινε τέσσερις συλλογικούς δείκτες αναφοράς για επενδύσεις: 20 % των συνολικών αμυντικών δαπανών για προμήθεια εξοπλισμού (συμπεριλαμβανομένης της Ε&Α/Ε&Τ)· 35 % των συνολικών εξοπλιστικών δαπανών για ευρωπαϊκή συνεργατική προμήθεια εξοπλισμού· 2 % των συνολικών αμυντικών δαπανών για αμυντική έρευνα και τεχνολογία (Ε&Τ)· 20 % των συνολικών αμυντικών δαπανών Ε&Τ για ευρωπαϊκή συνεργατική αμυντική Ε&Τ.

         (10)  Ειδικότερα παράρτημα Ι - Αρχές της PESCO.

         (11)  Σκοπός της HLGP, και ιδίως του Καταλόγου Δυνάμεων, είναι η πλήρης κατανόηση των δυνητικά διαθέσιμων δυνάμεων για αποστολές και επιχειρήσεις ΚΠΑΑ και των συναφών δυνατοτήτων τους, με την επιφύλαξη των διαδικασιών συγκρότησης δυνάμεων που εξυπηρετούν αποστολές και επιχειρήσεις ΚΠΑΑ και χωρίς καμία σύνδεση με αυτές.

         (12)  Απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).

         (13)  Οδηγία 2009/81/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με του συντονισμό των διαδικασιών σύναψης ορισμένων συμβάσεων έργων, προμηθειών και παροχής υπηρεσιών που συνάπτονται από αναθέτουσες αρχές ή αναθέτοντες φορείς στους τομείς της άμυνας και της ασφάλειας καθώς και την τροποποίηση των οδηγιών 2004/17/ΕΚ και 2004/18/ΕΚ (ΕΕ L 216 της 20.8.2009, σ. 76).


title: Συσταση του Συμβουλιου της 16ης Νοεμβρίου 2021 για την αξιολόγηση της προόδου των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) 2021/C 464/02

text:
               17.11.2021

               EL

               Επίσημη Εφημερίδα της Ευρωπαϊκής Ένωσης

               C 464/10

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 16ης Νοεμβρίου 2021
      για την αξιολόγηση της προόδου των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO)
      (2021/C 464/02)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 46 παράγραφος 6,
      Έχοντας υπόψη το πρωτόκολλο αριθ. 10, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, σχετικά με τη μόνιμη διαρθρωμένη συνεργασία η οποία θεσπίζεται με το άρθρο 42 της Συνθήκης για την Ευρωπαϊκή Ένωση,
      Έχοντας υπόψη την απόφαση (ΚΕΠΠΑ) 2017/2315 του Συμβουλίου, της 11ης Δεκεμβρίου 2017, για τη θεσμοθέτηση μόνιμης διαρθρωμένης συνεργασίας (PESCO) και την κατάρτιση του καταλόγου των συμμετεχόντων κρατών μελών (1),
      Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
      Εκτιμώντας τα ακόλουθα:

                  (1)

                  Το άρθρο 4 παράγραφος 2 στοιχείο δ) της απόφασης (ΚΕΠΠΑ) 2017/2315 προβλέπει ότι το Συμβούλιο εκδίδει αποφάσεις και συστάσεις όπου αξιολογούνται οι συνεισφορές των συμμετεχόντων κρατών μελών για την εκπλήρωση των συμφωνηθεισών υποχρεώσεων, σύμφωνα με τον μηχανισμό που περιγράφεται στο άρθρο 6 της εν λόγω απόφασης.

                  (2)

                  Το άρθρο 6 παράγραφος 3 της απόφασης (ΚΕΠΠΑ) 2017/2315 προβλέπει ότι, βάσει της ετήσιας έκθεσης για την PESCO που υποβάλλει ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφλείας (ο «Ύπατος Εκπρόσωπος»), το Συμβούλιο επανεξετάζει άπαξ ετησίως κατά πόσον τα συμμετέχοντα κράτη μέλη εξακολουθούν να τηρούν τις δεσμευτικότερες υποχρεώσεις που αναφέρονται στο άρθρο 3 της εν λόγω απόφασης.

                  (3)

                  Το προσάρτημα 1 του παραρτήματος των συμπερασμάτων του Συμβουλίου της 20ης Νοεμβρίου 2020 σχετικά με τη στρατηγική επισκόπηση της PESCO 2020 ορίζει ότι ο Ύπατος Εκπρόσωπος θα υποβάλλει την ετήσια έκθεση σχετικά με την υλοποίηση της PESCO έως τον Ιούλιο κάθε έτους, προκειμένου το Συμβούλιο να εγκρίνει τη σύστασή του για την αξιολόγηση της προόδου που έχουν σημειώσει τα συμμετέχοντα κράτη μέλη όσον αφορά την εκπλήρωση των δεσμεύσεων που έχουν αναλάβει στο πλαίσιο της PESCO έως τον Νοέμβριο του εν λόγω έτους. Στην παράγραφο 16 της σύστασης του Συμβουλίου, της 6ης Μαρτίου 2018, σχετικά με χάρτη πορείας για την εφαρμογή της PESCO (2) ορίζεται ότι η στρατιωτική επιτροπή της Ευρωπαϊκής Ένωσης (ΣΕΕΕ) θα πρέπει να παρέχει στην Επιτροπή Πολιτικής και Ασφάλειας στρατιωτική γνωμοδότηση και συστάσεις που θα της δίνουν τη δυνατότητα να προετοιμάζει την επανεξέταση του Συμβουλίου ως προς το αν τα συμμετέχοντα κράτη μέλη εξακολουθούν να ικανοποιούν τις δεσμευτικότερες υποχρεώσεις τους.

                  (4)

                  Σύμφωνα με την παράγραφο 26 της σύστασης του Συμβουλίου, της 15ης Οκτωβρίου 2018, σχετικά με την αλληλουχία της εκπλήρωσης των δεσμευτικότερων υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) και τον καθορισμό πιο συγκεκριμένων στόχων (3), ο ύπατος εκπρόσωπος θα πρέπει να λαμβάνει υπόψη την εν λόγω σύσταση στο πλαίσιο της ετήσιας έκθεσης για την PESCO, η οποία θα στηρίζει την αξιολόγηση της εκπλήρωσης των δεσμευτικότερων υποχρεώσεων από κάθε συμμετέχον κράτος μέλος.

                  (5)

                  Στις 7 Ιουλίου 2021, ο ύπατος εκπρόσωπος υπέβαλε στο Συμβούλιο την ετήσια έκθεσή του για την πορεία εφαρμογής της PESCO (η «ετήσια έκθεση»), η οποία καλύπτει, μεταξύ άλλων, την εκπλήρωση των αντίστοιχων υποχρεώσεων από κάθε συμμετέχον κράτος μέλος, σύμφωνα με τα οικεία επικαιροποιημένα και αναθεωρημένα εθνικά σχέδια εφαρμογής (ΕΣΕ).

                  (6)

                  Σε αυτή τη βάση, το Συμβούλιο θα πρέπει συνεπώς να εκδώσει σύσταση με την οποία θα αξιολογείται η πρόοδος των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της PESCO,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      I.   Στόχος και πεδίο εφαρμογής

                  1.

                  Στόχος της παρούσας σύστασης είναι να αξιολογήσει τις συνεισφορές των συμμετεχόντων κρατών μελών ως προς την εκπλήρωση των δεσμευτικότερων υποχρεώσεων που έχουν αναληφθεί στο πλαίσιο της PESCO, βάσει της ετήσιας έκθεσης και σύμφωνα με τα ΕΣΕ που υπέβαλαν το 2021.

            II.   Πορίσματα και αξιολόγηση

                  2.

                  Η ετήσια έκθεση παρέχει μια στέρεη βάση για την αξιολόγηση της πορείας εφαρμογής της PESCO, περιλαμβανομένης της εκπλήρωσης των οικείων υποχρεώσεων από κάθε συμμετέχον κράτος μέλος, σύμφωνα με το εθνικό του σχέδιο εφαρμογής.

                  3.

                  Ανταποκρινόμενα στις σημερινές και τις μελλοντικές ανάγκες της Ευρώπης στον τομέα της ασφάλειας και της άμυνας, ιδίως με τις τρέχουσες και τις μελλοντικές προσπάθειές τους να εκπληρώσουν τις δεσμευτικότερες υποχρεώσεις τους, τα συμμετέχοντα κράτη μέλη συμβάλλουν στην ενδυνάμωση της ικανότητας της Ένωσης να ενεργεί ως πάροχος ασφάλειας καθώς και της στρατηγικής της αυτονομίας, και ενισχύουν την ικανότητά της να συνεργάζεται με τους εταίρους της και να προστατεύει τους πολίτες της.

                  4.

                  Αναγνωρίζοντας ότι τα συμμετέχοντα κράτη μέλη πρέπει να βελτιώσουν ουσιαστικά την εκπλήρωση όλων των δεσμευτικότερων υποχρεώσεων έως το 2025, το Συμβούλιο υπογραμμίζει περαιτέρω ότι τα συμμετέχοντα κράτη μέλη:

                              α)

                              συνέχισαν να αυξάνουν τις αμυντικές τους δαπάνες καθόλη τη διάρκεια της πρώτης αρχικής φάσης PESCO (2018-2020) και δήλωσαν σχέδια για περαιτέρω αυξήσεις για την περίοδο 2021-2025 παρά την οικονομική ύφεση λόγω της κρίσης της νόσου COVID-19. Με στόχο την ενδυνάμωση των ικανοτήτων των συμμετεχόντων κρατών μελών και, ως εκ τούτου, την ενίσχυση της ικανότητας δράσης της Ένωσης, η θετική αυτή τάση θα πρέπει να διατηρηθεί στο μέλλον, μεταξύ άλλων με τη διάθεση των πόρων σε συνεργατικά έργα ανάπτυξης αμυντικών δυνατοτήτων, με την αναγκαία ειδική προσπάθεια στον τομέα της έρευνας και της τεχνολογίας , προκειμένου να επιτευχθούν οι στόχοι που έχουν τεθεί για τη δεύτερη αρχική φάση της PESCO και να αυξηθεί η συνολική συνοχή του τοπίου των ευρωπαϊκών δυνατοτήτων.

                              β)

                              έχουν σημειώσει περιορισμένη πρόοδο στη χρήση των εργαλείων και των διαδικασιών σχεδιασμού και ανάπτυξης δυνατοτήτων της Ένωσης στο εθνικό πλαίσιο και παροτρύνονται να εντείνουν τις προσπάθειές τους για πιο συστηματική και ενεργό χρήση τους, προκειμένου να ξεπεραστούν οι ελλείψεις δυνατοτήτων με συνεργατικό τρόπο. Εν προκειμένω, η πλήρης εφαρμογή των συστάσεων που συμφωνήθηκαν στο πλαίσιο της συντονισμένης ετήσιας επανεξέτασης στον τομέα της άμυνας (CARD) το 2020 σχετικά με τις αμυντικές δαπάνες, τον αμυντικό σχεδιασμό και την αμυντική συνεργασία, θα είναι κομβικής σημασίας για την από κοινού προετοιμασία ενός νέου ορίζοντα σχεδιασμού πέραν του 2025 για ενισχυμένη συνεργασία στον τομέα της ανάπτυξης δυνατοτήτων.

                              γ)

                              θα πρέπει να συνεχίσουν τις προσπάθειές τους για την ανάπτυξη ενός συνεκτικού συνόλου δυνάμεων πλήρους φάσματος της Ένωσης έως το 2025, σύμφωνα με τη γνωστοποίηση για την PESCO, το οποίο θα συμβάλει στην εκπλήρωση του επιπέδου φιλοδοξίας της Ένωσης.

                              δ)

                              θα πρέπει να εντείνουν σημαντικά τις προσπάθειές τους για την εκπλήρωση των επιχειρησιακών υποχρεώσεων, ιδίως δε της υποχρέωσης 12, η οποία θεωρείται καθοριστικής σημασίας, για την ενίσχυση της σημασίας και του αντίκτυπου της εξωτερικής δράσης της Ένωσης, ιδίως ως προς την επιχειρησιακή της διάσταση. Η εκπλήρωση της υποχρέωσης 12 ενισχύει την ικανότητα της Ένωσης να ενεργεί ως πάροχος ασφάλειας από κοινού με εταίρους, όποτε είναι δυνατό, και μεμονωμένα, όποτε είναι αναγκαίο. Οι σημαντικές ελλείψεις, όπως αντικατοπτρίζονται στους στόχους για τις δυνατότητες με υψηλό αντίκτυπο (HICGs), εξακολουθούν να επηρεάζουν τη διαθεσιμότητα, την ικανότητα ανάπτυξης και τη διαλειτουργικότητα των δυνάμεων των συμμετεχόντων κρατών μελών, οι οποίες είναι απαραίτητες για την υλοποίηση του επιπέδου φιλοδοξίας της Ένωσης. Επιπλέον, υπάρχει περιθώριο για να συνεισφέρουν περισσότερο τα συμμετέχοντα κράτη μέλη όχι μόνο στις εν εξελίξει αποστολές και επιχειρήσεις κοινής πολιτικής ασφαλείας και άμυνας (ΚΠΑΑ), αλλά και στον κατάλογο για τις ομάδες μάχης της ΕΕ και στις βάσεις δεδομένων για την ταχεία αντίδραση. Στο πλαίσιο αυτό, σύμφωνα με τη σύσταση του Συμβουλίου της 15ης Νοεμβρίου 2021 σχετικά με την αλληλουχία της εκπλήρωσης των δεσμευτικότερων υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) και τον καθορισμό πλέον συγκεκριμένων στόχων, και για την κατάργηση της σύστασης της 15ης Οκτωβρίου 2018 (4), τα κράτη μέλη θα πρέπει να καθορίσουν ενδεικτικούς μετρήσιμους στόχους με σχετικούς δείκτες προόδου, με σκοπό τη μεταξύ τους ενίσχυση της διαφάνειας και την ισότιμη συμμετοχή στην αντίστοιχη διαδικασία συγκρότησης δυνάμεων για αποστολές και επιχειρήσεις ΚΠΑΑ. Στο πλαίσιο αυτό, οι δείκτες προόδου θα πρέπει να συζητηθούν και να καθοριστούν περαιτέρω από τα συμμετέχοντα κράτη μέλη, προκειμένου να δοθεί ένα δίκαιο μερίδιο στην αντίστοιχη γενιά δυνάμεων για τις αποστολές και τις επιχειρήσεις ΚΠΑΑ, στο πλαίσιο των μέσων και των δυνατοτήτων των συμμετεχόντων κρατών μελών, και να αυξηθεί η διαφάνεια μεταξύ τους. Σύμφωνα με την αρχή του ενιαίου συνόλου δυνάμεων (5), τα στοιχεία που εισφέρουν τα συμμετέχοντα κράτη μέλη θα πρέπει να είναι σύμφωνα με τις οδηγίες διαδικασίας Headline Goal και θα πρέπει να περιλαμβάνουν όλα τα μέσα ανάπτυξης (συμπεριλαμβανομένων των στρατηγείων και των δυνατοτήτων που μπορούν να χρησιμοποιηθούν για την υποστήριξη αποστολών και επιχειρήσεων).

                              ε)

                              επέδειξαν πρόοδο ως προς την εκπλήρωση της υποχρέωσής τους να συντελούν στην αντιμετώπιση των ελλείψεων δυνατοτήτων που διαπιστώνονται στο πλαίσιο του σχεδίου ανάπτυξης δυνατοτήτων (CDP) και της CARD, η οποία περιλαμβάνει αξιολόγηση της εφαρμογής των στόχων για τις HICG, αλλά στην πλειοψηφία τους συνεχίζουν να μην αναφέρουν εάν και με ποιον τρόπο εκλαμβάνουν ως προτεραιότητα τη χρήση της ευρωπαϊκής συνεργατικής προσέγγισης για την κάλυψη των εθνικών ελλείψεων δυνατοτήτων. Αντίστοιχα, δεν έχει επιτευχθεί ακόμη μεταξύ των συμμετεχόντων κρατών μελών κοινή αντίληψη του αντίκτυπου που έχουν τα έργα ανάπτυξης δυνατοτήτων στην αύξηση της ευρωπαϊκής στρατηγικής αυτονομίας και στην ενίσχυση της ευρωπαϊκής τεχνολογικής και βιομηχανικής βάσης στον τομέα της άμυνας (ΕΒΤΒΑ). Οι προσπάθειες που καταβάλλονται για την εφαρμογή των συστάσεων της CARD του 2020 και για την προώθηση των ευκαιριών συνεργασίας που έχουν προσδιοριστεί, ιδίως για την ανάπτυξη χαρτών πορείας εφαρμογής για τους προτεινόμενους έξι τομείς εστίασης, θα πρέπει να συντελούν στην ενίσχυση της προαναφερθείσας κοινής αντίληψης. Το Συμβούλιο υπενθύμισε ότι έχει διασφαλιστεί και θα εξακολουθήσει να διασφαλίζεται σε περιπτώσεις επικάλυψης απαιτήσεων, η συνοχή των αποτελεσμάτων του CDP με την CARD, αφενός, και αφετέρου, με τις διαδικασίες του ΝΑΤΟ, όπως η διαδικασία αμυντικής σχεδίασης του ΝΑΤΟ, ενώ παράλληλα αναγνωρίζεται η διαφορετική φύση των δύο οργανισμών και των αντίστοιχων αρμοδιοτήτων και συμμετοχών τους.

                              στ)

                              πρέπει ακόμη να βελτιώσουν περαιτέρω την παροχή πληροφοριών όσον αφορά τις δεσμευτικότερες υποχρεώσεις και τους σχετικούς πιο συγκεκριμένους στόχους σχετικά με τις βιομηχανικές πολιτικές και τις στρατηγικές τους για τις προμήθειες. Θα πρέπει να εντείνουν τις προσπάθειές τους, ώστε να υπερβούν το σημερινό επίπεδο τήρησης των υποχρεώσεων, παρέχοντας σχέδια με σαφείς ενδείξεις ότι τα έργα τους που απορρέουν από τις βιομηχανικές πολιτικές και τις στρατηγικές αγορών τους συμβάλλουν στην ενίσχυση της ανταγωνιστικότητας της ευρωπαϊκής αμυντικής βιομηχανίας και έχουν θετικό αντίκτυπο στην ΕΒΤΒΑ, μεταξύ άλλων με την προώθηση της διασυνοριακής συμμετοχής των μικρών και μεσαίων επιχειρήσεων και των εταιρειών μεσαίας κεφαλαιοποίησης στο σύνολο της Ένωσης.

                  5.

                  Σε ό,τι αφορά τα επιμέρους ΕΣΕ, κάθε συμμετέχον κράτος μέλος παροτρύνεται να λάβει υπόψη τα πορίσματα και τις συστάσεις που παρουσιάζονται στην ετήσια έκθεση κατά την περαιτέρω εφαρμογή της PESCO και να επανεξετάσει αναλόγως τη συνεισφορά του στην εκπλήρωση των δεσμευτικότερων υποχρεώσεων κατά τη δεύτερη αρχική φάση της PESCO.

            III.   Εθνικά σχέδια εφαρμογής

                  6.

                  Σε γενικές γραμμές, τα συμμετέχοντα κράτη μέλη έχουν βελτιώσει την ποιότητα των πληροφοριών που παρέχονται στις ετήσιες επικαιροποιήσεις των οικείων ΕΣΕ από το τέλος του 2020. Παρά τη θετική αυτή τάση, συνιστάται στα συμμετέχοντα κράτη μέλη να παρέχουν για όλους τους τομείς υποχρεώσεων πιο τεκμηριωμένες ενδείξεις και ουσιαστικές δηλώσεις, με ιδιαίτερη έμφαση στην ανάπτυξη ειδικών μελλοντοστραφών σχεδίων για τους τρόπους με τους οποίους προτίθενται να συμβάλουν στην εκπλήρωση των δεσμευτικότερων υποχρεώσεων και των πιο συγκεκριμένων στόχων, μεταξύ άλλων αξιοποιώντας τα πορίσματα και τις συστάσεις της CARD του 2020. Η εν λόγω μακρόπνοη προοπτική θα επιτρέψει στα συμμετέχοντα κράτη μέλη να συντονίσουν καλύτερα τις προσπάθειές τους και να αναζητήσουν ευκαιρίες συνεργασίας.

                  7.

                  Τα συμμετέχοντα κράτη μέλη παροτρύνονται επίσης να συνεχίσουν να αναπτύσσουν διμερείς διαλόγους με τη γραμματεία της PESCO, με στόχο την επίτευξη, τη διατήρηση ή και την περαιτέρω βελτίωση τυχόν θετικής πορείας τους όσον αφορά την εκπλήρωση των δεσμευτικότερων υποχρεώσεων. Η γραμματεία της PESCO θα παράσχει αναθεωρημένο έγγραφο πληροφοριών για την υποστήριξη των ΕΣΕ, με βάση το επικείμενο νέο σύνολο πιο συγκεκριμένων στόχων για τη δεύτερη αρχική φάση της PESCO, που θα μπορούσε να περιλαμβάνει χρονοδιάγραμμα για την επίτευξη των συμφωνημένων κριτηρίων αναφοράς από τα συμμετέχοντα κράτη μέλη.

                  8.

                  Τα συμμετέχοντα κράτη μέλη παροτρύνονται να χρησιμοποιούν την ψηφιακή πλατφόρμα που ανέπτυξε ο Ευρωπαϊκός Οργανισμός ’Αμυνας (ΕΟΑ) για την PESCO προκειμένου να υποβάλλουν τα οικεία ΕΣΕ, η οποία θα τους επιτρέπει τη χρήση των δεδομένων που έχουν ήδη παράσχει, για παράδειγμα στο πλαίσιο της PESCO, της CARD και άλλων σχετικών αμυντικών πρωτοβουλιών της Ένωσης, και ως εκ τούτου θα ελαφρύνει τον διοικητικό φόρτο για τα συμμετέχοντα κράτη μέλη.

                  9.

                  Τα συμμετέχοντα κράτη μέλη παροτρύνονται να υπερβούν το σημερινό επίπεδο τήρησης των υποχρεώσεων που σχετίζονται με τη βιομηχανική διάσταση του τομέα της άμυνας, παρέχοντας σχέδια με τα οποία καθίσταται σαφές ότι τα έργα τους που απορρέουν από τις βιομηχανικές πολιτικές και τις στρατηγικές αγορών τους συμβάλλουν στην ενίσχυση της ανταγωνιστικότητας της ευρωπαϊκής αμυντικής βιομηχανίας και έχουν θετικό αντίκτυπο στην ΕΒΤΒΑ.

                  10.

                  Τα συμμετέχοντα κράτη μέλη παροτρύνονται ένθερμα να αυξήσουν, στο πλαίσιο των μέσων και των δυνατοτήτων τους, τις συνεισφορές τους στις επιχειρησιακές πτυχές της PESCO όπου παρατηρούνται ελλείψεις, με ιδιαίτερη έμφαση στη διαθεσιμότητα των δυνάμεων με ικανότητα ταχείας στρατηγικής ανάπτυξης για την εκπλήρωση του επιπέδου φιλοδοξίας της Ένωσης, στις δηλώσεις απαιτήσεων των αποστολών και επιχειρήσεων ΚΠΑΑ, στις βάσεις δεδομένων για την ταχεία αντίδραση και στον κατάλογο των ομάδων μάχης της ΕΕ.

                  11.

                  Δεδομένου ότι η επιτυχής εκπλήρωση των δεσμευτικότερων υποχρεώσεων της PESCO απαιτεί συλλογική και ατομική προσπάθεια από όλα τα συμμετέχοντα κράτη μέλη, και προκειμένου να διασφαλιστεί η αναγκαία πολιτική ώθηση, τα συμμετέχοντα κράτη μέλη θα πρέπει το 2022 καθώς και κάθε δεύτερο έτος στη συνέχεια, να συνοδεύουν τα οικεία ΕΣΕ με πολιτική δήλωση υψηλού επιπέδου, στην οποία θα περιγράφονται τα κυριότερα επιτεύγματα και θα αναφέρονται συγκεκριμένες εθνικές προτεραιότητες (ιδίως στήριξη της εφαρμογής των προτεραιοτήτων ανάπτυξης δυνατοτήτων της ΕΕ και των πορισμάτων και συστάσεων της CARD) και η συμβολή στην εκπλήρωση των δεσμευτικότερων υποχρεώσεων.

            IV.   Έργα PESCO

                  12.

                  Τα σαράντα έξι έργα PESCO συμβάλλουν στην εκπλήρωση των είκοσι δεσμευτικότερων υποχρεώσεων. Τα τριάντα δύο από τα εν λόγω έργα μπορούν να συνδεθούν με τις ευκαιρίες συνεργασίας, συμπεριλαμβανομένων των τομέων εστίασης, που προσδιορίζονται από την CARD. Επιπλέον, τα είκοσι τέσσερα από αυτά ανταποκρίνονται άμεσα στους HICG που επιδιώκουν τον μετριασμό των κρίσιμων ελλείψεων σε αποστολές και επιχειρήσεις ΚΠΑΑ, ενώ τα δέκα οκτώ από αυτά το πράττουν έμμεσα.

                  13.

                  Ενώ σημαντικός αριθμός από τα έργα PESCO αναμένεται να αποφέρει απτά αποτελέσματα έως το τέλος του 2025, σύμφωνα με τα συμπεράσματα του Συμβουλίου της 20ής Νοεμβρίου 2020 σχετικά με τη στρατηγική επισκόπηση της PESCO 2020, η έκθεση προόδου των έργων PESCO προς το Συμβούλιο της 2ας Ιουνίου 2021, ανέφερε ότι ορισμένα από αυτά ενδέχεται να αντιμετωπίσουν έναν βαθμό δυσκολίας όσον αφορά την επίτευξη των αναμενόμενων αποτελεσμάτων έως τότε. Η επιτυχής υλοποίηση όλων των εν εξελίξει έργων PESCO και η έγκαιρη επίτευξη απτών αποτελεσμάτων και απαιτούμενων ικανοτήτων θα καθορίσουν την προβολή και την αξιοπιστία της PESCO.

                  14.

                  Κατά συνέπεια, το Συμβούλιο τονίζει ότι τα συμμετέχοντα κράτη μέλη θα πρέπει να καταβάλουν προσπάθειες για την επίτευξη απτών αποτελεσμάτων σύμφωνα με τον προγραμματισμό, ιδίως για τα έργα του πρώτου και του δεύτερου κύματος που βρίσκονται ακόμα σε στάδιο θεωρητικού σχεδιασμού και για εκείνα που αντιμετωπίζουν σοβαρούς περιορισμούς συνδεόμενους με την περαιτέρω βελτίωση των στόχων, του πεδίου εφαρμογής και των παραδοτέων. Αυτό αποτελεί ένδειξη ότι τα εν λόγω έργα χρήζουν ενδελεχούς εξέτασης σχετικά με το εάν θα συνεχιστούν ή εάν ορισμένα από αυτά θα ομαδοποιηθούν ή συγχωνευθούν ώστε να αυξηθούν ο αντίκτυπος και η αποτελεσματικότητά τους, να εξοικονομηθούν πόροι, να αυξηθούν οι συνέργειες και να αποφευχθούν οι άσκοπες επικαλύψεις. Όταν τα μέλη του έργου διαπιστώνουν ότι τα έργα δεν μπορούν να αποδώσουν τα προσδοκώμενα αποτελέσματα, τα εν λόγω έργα θα πρέπει είτε να ανανεώνονται είτε να κλείνουν, προκειμένου να διασφαλίζεται η συνάφεια, η αποτελεσματικότητα και η αξιοπιστία όλων των έργων PESCO.

                  15.

                  Το Συμβούλιο συνιστά ο συντονιστής ή οι συντονιστές έργου να ενημερώνουν συχνότερα τη γραμματεία της PESCO και τα άλλα συμμετέχοντα κράτη μέλη σχετικά με την πορεία των έργων PESCO, προκειμένου να αυξηθεί η διαφάνεια και η ικανότητα της γραμματείας της PESCO να διαδραματίζει ισχυρότερο ρόλο στην παροχή συμβουλών στα συμμετέχοντα κράτη μέλη. Στο εν λόγω πλαίσιο, οι πόροι της γραμματείας της PESCO θα πρέπει να ενισχυθούν περαιτέρω.

                  16.

                  Το Συμβούλιο καλεί τα συμμετέχοντα κράτη μέλη να εξετάσουν κατά προτεραιότητα το ενδεχόμενο μιας ευρωπαϊκής συνεργατικής προσέγγισης προκειμένου να καλυφθούν οι ελλείψεις δυνατοτήτων και να αξιοποιηθεί με τον καλύτερο δυνατό τρόπο ο ΕΟΑ ως το ευρωπαϊκό φόρουμ για κοινή ανάπτυξη δυνατοτήτων με βάση τη συμφωνηθείσα υποχρέωση στο πλαίσιο της PESCO, συμπεριλαμβανομένης της συνδρομής του ΕΟΑ στην ωρίμανση των προτάσεων έργων PESCO και της πιθανής στήριξης από πλευράς του της υλοποίησης των έργων PESCO.

                  17.

                  Η γραμματεία της PESCO θα μπορούσε να κληθεί από τα συμμετέχοντα κράτη μέλη να προτείνει ιδέες για πιθανά νέα έργα PESCO που δεν έχουν υλοποιηθεί μέχρι στιγμής από αυτά στο πλαίσιο της PESCO, λαμβάνοντας υπόψη τα πορίσματα και τις συστάσεις της CARD καθώς και τις προτεραιότητες ανάπτυξης δυνατοτήτων της ΕΕ που απορρέουν από το σχέδιο ανάπτυξης δυνατοτήτων (CDP), συμπεριλαμβανομένων των στόχων για τις δυνατότητες με υψηλό αντίκτυπο.

                  18.

                  Με σκοπό να προσδιοριστούν και να εκπονηθούν μελλοντικές προτάσεις έργων PESCO, το Συμβούλιο καλεί τα συμμετέχοντα κράτη μέλη να ενισχύσουν τη χρήση των εργαλείων σχεδιασμού και ανάπτυξης δυνατοτήτων της Ένωσης καθώς και των πορισμάτων και των συστάσεων της CARD, ως οδηγών για την περαιτέρω βελτίωση των προτάσεων έργων, ιδίως όσον αφορά τους τομείς εστίασης και τις ευκαιρίες συνεργασίας που έχουν εντοπιστεί, μεταξύ άλλων στον επιχειρησιακό τομέα. Το Συμβούλιο παροτρύνει τα συμμετέχοντα κράτη μέλη να συνεχίσουν να υποβάλλουν προτάσεις έργων PESCO, και ιδίως όσες έχουν πιο επιχειρησιακή εστίαση και βραχυπρόθεσμο αντίκτυπο με βάση τις ήδη υφιστάμενες δυνατότητες καθώς και όσες συμβάλλουν στην κάλυψη των κενών και των αναγκών που ταυτοποιούνται βάσει του CDP και της CARD όσον αφορά τις στρατηγικές ικανότητες.

            V.   Μελλοντική πορεία

                  19.

                  Η σύσταση του Συμβουλίου, καθορίζει πιο συγκεκριμένους στόχους για κάθε μια από τις δεσμευτικότερες υποχρεώσεις για τη δεύτερη αρχική φάση της PESCO (2021-2025), θα πρέπει να εκδοθεί το συντομότερο δυνατό.

                  20.

                  Μετά την έγκριση της εν λόγω σύστασης, η γραμματεία της PESCO θα παράσχει αναθεωρημένο έγγραφο πληροφοριών για την υποστήριξη των ΕΣΕ, το οποίο θα βασίζεται στο νέο σύνολο πιο συγκεκριμένων στόχων για τη δεύτερη αρχική φάση της PESCO, που θα μπορούσε να περιλαμβάνει χρονοδιάγραμμα για την επίτευξη των συμφωνημένων κριτηρίων αναφοράς από τα συμμετέχοντα κράτη μέλη.

                  21.

                  Τα συμμετέχοντα κράτη μέλη καλούνται να επανεξετάσουν τα ΕΣΕ τους με σκοπό την κατάλληλη επικαιροποίησή τους, και να τα υποβάλουν τα επικαιροποιημένα ΕΣΕ τους στη γραμματεία της PESCO (χρησιμοποιώντας μεταξύ άλλων την ψηφιακή πλατφόρμα του ΕΟΑ) έως τις 10 Μαρτίου 2022. Η προσεχής επικαιροποίηση των ΕΣΕ θα πρέπει να συνοδεύεται από πολιτική δήλωση υψηλού επιπέδου, στην οποία τα συμμετέχοντα κράτη μέλη θα πρέπει να περιγράφουν αδρομερώς τα κύρια επιτεύγματα τους και να αναφέρουν τις ειδικές εθνικές προτεραιότητες και συνεισφορές.

                  22.

                  Το Συμβούλιο υπενθύμισε ότι, σύμφωνα με τη στρατηγική επισκόπηση της PESCO το 2020, η γραμματεία της PESCO, καθώς και τα συμμετέχοντα κράτη μέλη, θα πρέπει να συνεχίσουν να επεξεργάζονται κίνητρα για τη βελτίωση της εκπλήρωσης των υποχρεώσεων, ιδίως στις περιπτώσεις όπου η πρόοδος αξιολογήθηκε από τον ύπατο εκπρόσωπο και επισημάνθηκε από το Συμβούλιο ως ανεπαρκής, κυρίως όσον αφορά τις επιχειρησιακές υποχρεώσεις και τις υποχρεώσεις που σχετίζονται με την ευρωπαϊκή συνεργατική προσέγγιση. Οι τακτικές πολιτικές συζητήσεις υψηλού επιπέδου μεταξύ των συμμετεχόντων κρατών μελών και του ύπατου εκπροσώπου θα πρέπει να συνεχίσουν να εξασφαλίζουν πολιτική δυναμική και ενισχυμένη πολιτική ευθύνη.

                  23.

                  Τα συμμετέχοντα κράτη μέλη παροτρύνονται να συνεχίσουν να αναπτύσσουν διμερείς διαλόγους με τη γραμματεία της PESCO, με στόχο την επίτευξη, τη διατήρηση ή και την περαιτέρω βελτίωση της θετικής πορείας τους προς την εκπλήρωση των δεσμευτικότερων υποχρεώσεων. Εν προκειμένω, η γραμματεία της PESCO θα παρέχει συστάσεις προσαρμοσμένες σε κάθε συμμετέχον κράτος μέλος, οι οποίες πρέπει να συζητούνται κατά τη διάρκεια των εν λόγω διαλόγων. Στο πλαίσιο αυτό, η γραμματεία της PESCO θα πρέπει να ενισχυθεί περαιτέρω.

                  24.

                  Το Συμβούλιο υπενθυμίζει ότι, λαμβάνοντας υπόψη το αποτέλεσμα της στρατηγικού προσανατολισμού, τα συμμετέχοντα κράτη μέλη, στο πλαίσιο της διαδικασίας στρατηγικής επανεξέτασης της PESCO που θα διεξαχθεί πριν από το τέλος της δεύτερης αρχικής φάσης της PESCO το 2025, και όπως αναφέρεται στην κοινοποίηση της PESCO, στην οποία υπενθυμίζεται επίσης ο ειδικός χαρακτήρας της πολιτικής ασφάλειας και άμυνας ορισμένων κρατών μελών, θα αξιολογήσουν την εκπλήρωση όλων των υποχρεώσεων της PESCO, και θα συζητήσουν και θα αποφασίσουν για νέες υποχρεώσεις, με σκοπό να δρομολογηθεί ένα νέο στάδιο προς την ολοκλήρωση της ευρωπαϊκής ασφάλειας και άμυνας.

         Βρυξέλλες, 16ης Νοεμβρίου 2021.

               Για το Συμβούλιο

               Ο Πρόεδρος

            J. BORRELL FONTELLES

         (1)  ΕΕ L 331 της 14.12.2017, σ. 57

         (2)  ΕΕ C 88 της 8.3.2018, σ. 1

         (3)  ΕΕ C 374 της 16.10.2018, σ. 1.

         (4)  ΕΕ C 463 της 16.11.2021, σ. 1.

         (5)  Οι δυνάμεις αυτές μπορούν να χρησιμοποιηθούν από τα συμμετέχοντα κράτη μέλη στο πλαίσιο της ΕΕ, για εθνικές ανάγκες, καθώς και σε διαφορετικά πλαίσια, όπως τα Ηνωμένα Έθνη και το ΝΑΤΟ.


title: Σύσταση (ΕΕ) 2021/2022 του Συμβουλίου της 18ης Νοεμβρίου 2021 για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  19.11.2021

                  EL

                  Επίσημη Εφημερίδα της Ευρωπαϊκής Ένωσης

                  L 413/37

         ΣΥΣΤΑΣΗ (ΕΕ) 2021/2022 ΤΟΥ ΣΥΜΒΟΥΛΙΟΥ
         της 18ης Νοεμβρίου 2021
         για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία β) και ε) και το άρθρο 292 πρώτη και δεύτερη περίοδος,
         Εκτιμώντας τα ακόλουθα:

                     (1)

                     Στις 30 Ιουνίου 2020 το Συμβούλιο εξέδωσε σύσταση σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1) («σύσταση του Συμβουλίου»).

                     (2)

                     Έκτοτε το Συμβούλιο εξέδωσε τις συστάσεις (ΕΕ) 2020/1052 (2), (ΕΕ) 2020/1144 (3), (ΕΕ) 2020/1186 (4), (ΕΕ) 2020/1551 (5), (ΕΕ) 2020/2169 (6), (ΕΕ) 2021/89 (7), (ΕΕ) 2021/132 (8), (ΕΕ) 2021/767 (9), (ΕΕ) 2021/892 (10), (ΕΕ) 2021/992 (11), (ΕΕ) 2021/1085 (12), (ΕΕ) 2021/1170 (13), (ΕΕ) 2021/1346 (14), (ΕΕ) 2021/1459 (15), (ΕΕ) 2021/1712 (16), (ΕΕ) 2021/1782 (17), (ΕΕ) 2021/1896 (18) και (ΕΕ) 2021/1945 (19) με τις οποίες τροποποιήθηκε η σύσταση (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού.

                     (3)

                     Στις 20 Μαΐου 2021 το Συμβούλιο εξέδωσε τη σύσταση (ΕΕ) 2021/816 για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (20), προκειμένου να επικαιροποιηθούν τα κριτήρια που χρησιμοποιούνται για την αξιολόγηση του κατά πόσον τα μη αναγκαία ταξίδια από τρίτες χώρες είναι ασφαλή και θα πρέπει να επιτρέπονται.

                     (4)

                     Σύμφωνα με τη σύσταση του Συμβουλίου, τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ από την 1η Ιουλίου 2020 με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου. Κάθε δύο εβδομάδες, ο κατάλογος των τρίτων χωρών του παραρτήματος Ι θα πρέπει να επανεξετάζεται και, κατά περίπτωση, να επικαιροποιείται από το Συμβούλιο, κατόπιν στενής συνεννόησης με την Επιτροπή και με τους αρμόδιους οργανισμούς και υπηρεσίες της ΕΕ, μετά από συνολική αξιολόγηση με βάση τη μεθοδολογία, τα κριτήρια και τις πληροφορίες που αναφέρονται στη σύσταση του Συμβουλίου.

                     (5)

                     Εν τω μεταξύ διεξήχθησαν συζητήσεις στο πλαίσιο του Συμβουλίου, σε στενή συνεννόηση με την Επιτροπή και με τους αρμόδιους οργανισμούς και υπηρεσίες της ΕΕ, σχετικά με την επανεξέταση του καταλόγου τρίτων χωρών που παρατίθεται στο παράρτημα I της σύστασης του Συμβουλίου και κατ’ εφαρμογή των κριτηρίων και της μεθοδολογίας που καθορίζονται σε αυτήν, όπως τροποποιήθηκε από τη σύσταση 2021/816. Κατόπιν αυτών των συζητήσεων, ο κατάλογος τρίτων χωρών που παρατίθεται στο παράρτημα I θα πρέπει να τροποποιηθεί. Συγκεκριμένα, στον κατάλογο θα πρέπει να προστεθεί η Ινδονησία.

                     (6)

                     Οι συνοριακοί έλεγχοι εξυπηρετούν τα συμφέροντα όχι μόνον του κράτους μέλους στα εξωτερικά σύνορα του οποίου διεξάγονται, αλλά όλων των κρατών μελών που έχουν καταργήσει τους ελέγχους στα εσωτερικά σύνορα. Ως εκ τούτου, τα κράτη μέλη θα πρέπει να μεριμνούν για τον συντονισμό των μέτρων που λαμβάνονται στα εξωτερικά σύνορα προκειμένου να διασφαλίζεται η εύρυθμη λειτουργία του χώρου Σένγκεν. Για τον σκοπό αυτόν, από τις 18 Νοεμβρίου 2021 τα κράτη μέλη θα πρέπει να συνεχίσουν να αίρουν τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών, των ειδικών διοικητικών περιοχών και των λοιπών οντοτήτων και εδαφικών αρχών που απαριθμούνται στο παράρτημα I της σύστασης του Συμβουλίου, όπως τροποποιείται από την παρούσα σύσταση.

                     (7)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, αν θα την εφαρμόσει.

                     (8)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (21). Ως εκ τούτου, η Ιρλανδία δεν συμμετέχει στην έκδοσή της και δεν δεσμεύεται από αυτήν ούτε υπόκειται στην εφαρμογή της.

                     (9)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (22).

                     (10)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (23) σε συνδυασμό με το άρθρο 3 της απόφασης 2008/146/ΕΚ του Συμβουλίου (24).

                     (11)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (25) σε συνδυασμό με το άρθρο 3 της απόφασης 2011/350/ΕΕ (26).

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 του Συμβουλίου, όπως τροποποιήθηκε από τις συστάσεις (ΕΕ) 2020/1052, (ΕΕ) 2020/1144, (ΕΕ) 2020/1186, (ΕΕ) 2020/1551, (ΕΕ) 2020/2169, (ΕΕ) 2021/89, (ΕΕ) 2021/132, (ΕΕ) 2021/767, (ΕΕ) 2021/816, (ΕΕ) 2021/892, (ΕΕ) 2021/992, (ΕΕ) 2021/1085, (ΕΕ) 2021/1170, (ΕΕ) 2021/1346, (ΕΕ) 2021/1459, (ΕΕ) 2021/1712, (ΕΕ) 2021/1782, (ΕΕ) 2021/1896 και (ΕΕ) 2021/1945, σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού, τροποποιείται ως εξής:

                     1)

                     Η πρώτη παράγραφος του σημείου 1 της σύστασης του Συμβουλίου αντικαθίσταται από το ακόλουθο κείμενο:

                                 «1.

                                 Από τις 18 Νοεμβρίου 2021 τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I».

                     2)

                     Το παράρτημα I της σύστασης αντικαθίσταται από το ακόλουθο κείμενο:

                           ««Παράρτημα Ι
                           Τρίτες χώρες, ειδικές διοικητικές περιοχές και λοιπές οντότητες και εδαφικές αρχές, τους κατοίκους των οποίων δεν θα πρέπει να αφορά ο προσωρινός περιορισμός στα εξωτερικά σύνορα των μη αναγκαίων ταξιδιών προς την ΕΕ:
                           I.   ΚΡΑΤΗ

                                       1.

                                       ΑΡΓΕΝΤΙΝΗ

                                       2.

                                       ΑΥΣΤΡΑΛΙΑ

                                       3.

                                       ΜΠΑΧΡΕΪΝ

                                       4.

                                       ΚΑΝΑΔΑΣ

                                       5.

                                       ΧΙΛΗ

                                       6.

                                       ΚΟΛΟΜΒΙΑ

                                       7.

                                       ΙΝΔΟΝΗΣΙΑ

                                       8.

                                       ΙΟΡΔΑΝΙΑ

                                       9.

                                       ΚΟΥΒΕΪΤ

                                       10.

                                       ΝΑΜΙΜΠΙΑ

                                       11.

                                       ΝΕΑ ΖΗΛΑΝΔΙΑ

                                       12.

                                       ΠΕΡΟΥ

                                       13.

                                       ΚΑΤΑΡ

                                       14.

                                       ΡΟΥΑΝΤΑ

                                       15.

                                       ΣΑΟΥΔΙΚΗ ΑΡΑΒΙΑ

                                       16.

                                       ΝΟΤΙΑ ΚΟΡΕΑ

                                       17.

                                       ΗΝΩΜΕΝΑ ΑΡΑΒΙΚΑ ΕΜΙΡΑΤΑ

                                       18.

                                       ΟΥΡΟΥΓΟΥΑΗ

                                       19.

                                       ΚΙΝΑ (*1)

                                 II.   ΕΙΔΙΚΕΣ ΔΙΟΙΚΗΤΙΚΕΣ ΠΕΡΙΟΧΕΣ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ

                                       ΕΔΠ του Χονγκ Κονγκ

                                       ΕΔΠ του Μακάο

                                 III.   ΟΝΤΟΤΗΤΕΣ ΚΑΙ ΕΔΑΦΙΚΕΣ ΑΡΧΕΣ ΠΟΥ ΔΕΝ ΑΝΑΓΝΩΡΙΖΟΝΤΑΙ ΩΣ ΚΡΑΤΗ ΑΠΟ ΤΟΥΛΑΧΙΣΤΟΝ ΕΝΑ ΚΡΑΤΟΣ ΜΕΛΟΣ

                                       Ταϊβάν

                     .
                        (*1)  με την επιφύλαξη της επιβεβαίωσης αμοιβαιότητας"

            Βρυξέλλες, 18 Νοεμβρίου 2021.

                  Για το Συμβούλιο

                  Ο Πρόεδρος

               Z. ČERNAČ

            (1)  ΕΕ L 208I της 1.7.2020, σ. 1.

            (2)  ΕΕ L 230 της 17.7.2020, σ. 26.

            (3)  ΕΕ L 248 της 31.7.2020, σ. 26.

            (4)  ΕΕ L 261 της 11.8.2020, σ. 83.

            (5)  ΕΕ L 354 της 26.10.2020, σ. 19.

            (6)  ΕΕ L 431 της 21.12.2020, σ. 75.

            (7)  ΕΕ L 33 της 29.1.2021, σ. 1.

            (8)  ΕΕ L 41 της 4.2.2021, σ. 1.

            (9)  ΕΕ L 165I της 11.5.2021, σ. 66.

            (10)  ΕΕ L 198 της 4.6.2021, σ. 1.

            (11)  ΕΕ L 221 της 21.6.2021, σ. 12.

            (12)  ΕΕ L 235 της 2.7.2021, σ. 27.

            (13)  ΕΕ L 255 της 16.7.2021, σ. 3.

            (14)  ΕΕ L 306 της 31.8.2021, σ. 4.

            (15)  ΕΕ L 320 της 10.9.2021, σ. 1.

            (16)  ΕΕ L 341 της 24.9.2021, σ. 1.

            (17)  ΕΕ L 360 της 11.10.2021, σ. 128.

            (18)  ΕΕ L 388 της 3.11.2021, σ. 1.

            (19)  ΕΕ L 397 της 10.11.2021, σ. 28.

            (20)  ΕΕ L 182 της 21.5.2021, σ. 1.

            (21)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (22)  ΕΕ L 176 της 10.7.1999, σ. 31.

            (23)  ΕΕ L 53 της 27.2.2008, σ. 52.

            (24)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (25)  ΕΕ L 160 της 18.6.2011, σ. 21.

            (26)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).